MARA pantau aset luar negara, elak jadi sasaran dirampas

PADANG TERAP, 14 Julai - Kementerian Pembangunan Luar Bandar (KPLB) memandang serius tindakan kumpulan yang mendakwa sebagai “waris kesultanan Sulu” yang menjadikan aset milik Malaysia di luar negara sebagai sasaran tuntutan keluarga berkenaan. Menterinya, Datuk Seri Mahdzir Khalid berkata, KPLB akan terus memantau isu berkenaan dan memastikan waris kesultanan Sulu tidak menjadikan aset MARA Inc menjadi sasaran mereka. Ia selepas apa yang terjadi kepada terhadap aset milik PETRONAS di Azerbaijan, baru-baru ini.

(Menteri Pembangunan Luar Bandar, Datuk Seri Mahdzir Khalid)

Datuk Seri Mahdzir berkata, KPLB mempunyai beberapa aset strategik di luar negara merangkumi bangunan dan hotel yang dimiliki MARA Incorporated yang dianggarkan bernilai ratusan juta ringgit. "Saya lihat benda ini satu perkara yang agak serius, walaupun kita telah mohon untuk menangguhkan keputusan (penimbang tara) di Sepanyol dan sekarang kita minta dibatalkan di Mahkamah Perancis pula. Jadi diorang ini 'keluarga' ini dia dapat keputusan di Sepanyol itu dan dia pergi merata tempat nak ambil harta Malaysia. Kita KPLB ada bangunan di London, MARA ada bangunan di London dan kita perlu ambil perhatian yang serius," katanya selepas menghadiri Taklimat Khas Prospek Pedu di Kampung Padang Setol, Padang Terap, Kedah. Mahdzir juga telah mengadakan perbincangan bersama Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berhubung isu berkenaan. Difahamkan, selain aset di London dan Melbourne, MARA turut memiliki bangunan di Amerika Syarikat dan Mesir yang berkemungkinan turut menjadi sasaran waris keluarga kesultanan Sulu. Mahkamah Rayuan Paris kelmarin membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia. Tindakan itu akan kekal sehingga Mahkamah Paris membuat keputusan muktamad berkenaan permohonan pembatalan Final Award yang dibuat Malaysia.


Kedudukan fiskal negara kukuh, hutang terkawal

PUTRAJAYA, 14 Julai- Kedudukan fiskal negara masih kukuh dan hutang Kerajaan Persekutuan pada tahap terkawal.

Sememangnya, kerajaan amat berdisiplin dan tidak pernah gagal membayar faedah dan hutang yang matang walaupun negara telah melalui beberapa siri krisis kemelesetan ekonomi dan kewangan sebelum ini.Menteri Kewangan, Tengku Datuk Seri Zafrul Tengku Abdul Aziz menerusi kenyataan menjelaskan, aspek penting dalam pengurusan hutang adalah kemampuan keberhutangan dan kemampanan hutang.Katanya, kerajaan menerapkan pengurusan hutang secara berhemat melalui undang-undang sedia ada meliputi Akta Pinjaman Luar Negeri 1963 yang memperuntukkan pinjaman luar pesisir tidak boleh melebihi RM35 bilion dan pada akhir Jun 2022, hutang ini berjumlah RM29.4 bilion "Selain itu, 97 peratus daripada jumlah hutang Kerajaan Persekutuan dalam denominasi Ringgit.

"Ini mencerminkan pengurusan hutang berhemat kerana pendedahan kepada risiko tukaran mata wang asing adalah minimum", katanya.

(Menteri Kewangan, Tengku Datuk Seri Zafrul Tengku Abdul Aziz)

Pihak Dana Tabung Kewangan Antarabangsa (IMF) turut mengakui bahawa kedudukan hutang Malaysia berada pada paras terurus.Justeru, Kementerian Kewangan menyangkal dakwaan beberapa pihak yang tidak bertanggungjawab bahawa Malaysia bakal menjadi muflis seperti sebuah negara di Asia Selatan baru-baru ini."MOF telah membuat aduan rasmi kepada Suruhanjaya Komunikasi dan Multimedia Malaysia (SKMM) mengenai beberapa laporan palsu di media sosial mengenai kedudukan hutang negara yang dilihat mengelirukan rakyat dan berpotensi untuk menjejaskan keyakinan pelabur terhadap Malaysia", katanya.


127 buah rumah terjejas ribut terima bantuan Jabatan Kebajikan Masyarakat

PADANG BESAR, 14 Julai - Jabatan Kebajikan Masyarakat (JKM) akan menyalurkan sumbangan kepada kesemua 127 rumah terjejas ribut yang melanda Perlis, Selasa lalu.Jumlah rumah terjejas berkenaan hasil laporan polis yang diterima pihak Jabatan Kebajikan Masyarakat dan Majlis Agama Islam dan Adat Istiadat Melayu Perlis (MAIPs) sehingga hari ini. Bantuan bencana berkenaan akan disalurkan kepada ketua keluarga bagi setiap rumah yang terjejas.

(Pegawai JKM menyerahkan sumbangan kepada penduduk terjejas ribut)

Menurut Exco Kebajikan dan Bantuan Bencana Negeri, Ruzaini Rais, bantuan berkenaan akan disampaikan esok kepada semua ketua keluarga di Kompleks Angkatan Pertahanan Awam Negeri. Setiap ketua keluarga akan menerima antara RM100 hingga RM5,000 dalam bentuk tunai sebagai tambahan peruntukan membaiki rumah yang disalurkan oleh pihak MAIPs. Jumlah bantuan yang disalurkan hasil penilaian yang dilaksanakan pihak MAIPs bersama Jabatan Kebajikan Masyarakat. "Saya menyeru kepada semua yang terlibat dengan ribut untuk yang masih belum membuat laporan polis dan belum melaporkan kepada pihak jkm atau pun pihak maips diminta membuat laporan dengan segeralah untuk pihak kami, pihak kerajaan negeri perlis untuk terus memberi bantuan-bantuan kepada mereka yang masih belum membuat bancian tersebut," katanya ketika melawat dan menyampaikan sumbangan pek makanan kepada mangsa ribut di sekitar Beseri bersama pegawai Jabatan Kebajikan Masyarakat Negeri.Pembaikan rumah yang terjejas ribut sedang dilaksanakan ketika ini secara berfasa.


RM2 juta diperuntukkan bagi Program Perlis Pahadoi

PADANG BESAR,14 Julai - Sebanyak RM2 juta disediakan sepanjang tahun ini bagi melaksanakan Program Perlis Pahadoi iaitu program bantuan secara bersasar kepada golongan yang memerlukan seluruh Perlis. Jumlah berkenaan sebagai tambahan kepada peruntukan berjumlah RM25.8 juta yang diperuntukkan pada tahun 2021 dan RM12.7 juta pada tahun 2020.

(Exco Kebajikan dan Bantuan Bencana Negeri, Ruzaini Rais)

Menurut Exco Kebajikan dan Bantuan Bencana Negeri, Ruzaini Rais, bagi tempoh 6 bulan tahun ini, sebanyak 400 pesakit terlantar, warga emas, orang kurang upaya dan asnaf telah menerima sumbangan menerusi Program Perlis Pahadoi. Bantuan yang disalurkan kepada golongan berkenaan termasuklah bakul makanan asas, susu tepung, lampin pakai buang, peralatan memulakan perniagaan dan kerusi roda. "Mereka yang kita rasa mereka yang kurang bernasib baik iaitu sakit terlantar, yang sakit kronik untuk kita ziarah dan kita bawa sama dengan pihak JKM lah untuk menilai, untuk memberi bantuan kepada mereka yang kita rasa layak dapat bantuan tersebut," katanya ketika mengadakan Ziarah Kasih Perlis Pahadoi sekitar Beseri bagi menyantuni pesakit terlantar bersama pegawai Jabatan Kebajikan Masyarakat Negeri. Program Perlis Pahadoi ini diharap dapat meringankan beban para penerima dalam menjalani kehidupan seharian selain meningkatkan ekonomi rakyat terutamanya menerusi polisi Perlis bebas niaga serta keprihatinan pemimpin setempat kepada mereka yang memerlukan bantuan.


Media sampaikan laporan sahih, elak isu disensasikan- Annuar

PUTRAJAYA, 14 Julai- Media berperanan penting dalam menyampaikan laporan berita sahih bagi mengelakkan sesuatu isu disensasikan secara berlebihan.Pengerusi Pasukan Khas Jihad Tangani Inflasi, Tan Sri Annuar Musa menjelaskan ia bagi mengelak timbulnya keresahan masyarakat berkaitan isu semasa. Beliau berkata, setiap data perlu diselidik terlebih dahulu atau dirujuk kepada pihak berautoriti supaya rakyat mendapat berita yang tepat. Ini kerana laporan media memberi kesan terhadap pemikiran dan tindakan masyarakat.

(Pengerusi Pasukan Khas Jihad Tangani Inflasi, Tan Sri Annuar Musa/BERNAMA)

"Walaupun ada elemen kebenaran sebahagiannya (laporan) tetapi mungkin terlebih gula dan garamnya telah terlebih sedikit. Jadi saya minta kita mestilah memberi laporan seberapa tepat yang boleh kerana tidak mahu memberi gambaran yang salah kerana ini semua ada kaitan dengan soal kenaikan harga, pembelian panik dan membantu dalam usaha kita mengawal impak daripada inflasi dan kenaikan harga harga. Mungkin kita melihat ia hanya sebagai satu laporan yang biasa, tetapi ia boleh memberi kesan", katanya dalam sidang media selepas mempengerusikan mesyuarat Pasukan Khas Jihad Tangani Inflasi di sini.


KKM benarkan daftar produk cannabidiol (CBD) tertentu tahun depan

KUALA LUMPUR, 14 Julai- Kementerian Kesihatan (KKM) akan mula membenarkan pendaftaran produk cannabidiol (CBD) tertentu untuk tujuan rawatan perubatan bermula tahun hadapan.Jelas Menteri Kesihatan, Khairy Jamaluddin, rangka kerja bagi pendaftaran produk tersebut akan diumumkan tahun ini.Justeru, beliau menjemput syarikat-syarikat farmasutikal untuk menghantar kertas kerja mengenai produk CBD tersebut untuk dinilai Bahagian Regulatori Farmasi Negara (NPRA) sebelum boleh didaftarkan.Langkah itu akan dilakukan secara berperingkat dan berhati-hati untuk menjamin keselamatan dan keberkesanannya untuk penyakit-penyakit tertentu.

"Buat masa ini,saya hanya melihat kepada CBD yang ditetapkan, bukan untuk kegunaan rawatan sendiri dan jauh sekali tidak ada penggunaan ganja secara rekreasi. Jadi ia terhad kepada produk-produk cannabidiol sahaja, itu langkah pertama. "Untuk penggunaan produk-produk ini lebih baik kita ambil langkah yang berhati-hati dan melihat kepada amalan antarabangsa dan juga kepada data saintifik", katanya.Beliau ditemui media selepas menyempurnakan Majlis Pelancaran Laporan Kajian Persepsi Dadah oleh badan pemikir 'The Centre' di ibu negara.CBD adalah antara kandungan aktif dalam pokok kanabis yang digunakan untuk tujuan perubatan.


Pembekuan sementara pekerja Indonesia ke Malaysia tidak jejas sektor pelancongan

KUALA LUMPUR, 14 Julai- Pembekuan sementara penghantaran pekerja dari Indonesia ke Malaysia tidak memberi kesan terhadap sektor pelancongan negara.Jelas Menteri Pelancongan, Seni dan Budaya, Datuk Seri Nancy Shukri, kerajaan akur dengan keputusan Indonesia namun pada masa sama mengharapkan pihak tertentu memberikan ruang kepada Kementerian Sumber Manusia untuk menangani perkara tersebut secara baik dengan Indonesia."Ia tidak ada kesan kepada sektor pelancongan cuma dari segi pekerja sahaja lah. Namun begitu, kita perlu melihat dari segi apa yang kita lakukan sehingga menyebabkan Indonesia berbuat demikian. Mungkin mereka hanya hentikan untuk sementara untuk susun atur apa yang perlu diperkemaskan," kata Datuk Seri Nancy kepada media selepas menghadiri Sidang Kemuncak Ekonomi & Perniagaan Wanita Sedunia 2022 di ibu negara.

(Menteri Pelancongan, Seni dan Budaya, Datuk Seri Nancy Shukri ditemui pemberita selepas menghadiri SidangKemuncak Ekonomi & Perniagaan Wanita Sedunia 2022 di ibu negara)

Semalam, Duta Besar Indonesia ke Malaysia, Hermono memaklumkan Indonesia menghentikan sementara penghantaran pekerja ke Malaysia berikutan pelanggaran perjanjian pengambilan pekerja yang ditandatangani antara Indonesia dan Malaysia.Dalam pada itu, berkenaan idea menyelaraskan kadar bilik hotel dalam mata wang dolar Amerika Syarikat (AS), Datuk Seri Nancy menyerahkan keputusan tersebut kepada penggiat industri perhotelan untuk membuat pertimbagan terperinci.Namun beliau tidak menolak kemungkinan bahawa penyelarasan itu kelak mampu memberi kesan positif kepada sektor pelancongan negara. "Kami MOTAC tidak campur tangan sebab ini ialah kebebasan ekonomi cuma saya nyatakan pada mereka kalau nak pun, ia kena bincang sedalam-dalamnya dari segi implikasi mungkin mereka melihat dari sudut implikasi positif sahaja tapi kita perlu melihat dari sudut jangka panjang. Kita serahkan kepada pemain industri kerana mereka lebih tahu," tambah Nancy.


Tuduhan bunuh seorang pemuda, pasangan kekasih didakwa di mahkamah

KOTA BHARU, 14 Julai- Sepasang kekasih didakwa di Mahkamah Majistret Kota Bharu hari ini atas pertuduhan membunuh seorang pemuda di Kampung Gondang, Ketereh, Kelantan Mei lalu.Kedua-dua tertuduh Maizatul Shima Abdullah, 21 tahun dan Muhammad Zaim Syakir Shaari, 20 tahun mengangguk faham ketika pertuduhan dibacakan di hadapan Majistret Muhammad Fitri Mokhtar dan namun tiada pengakuan direkodkan.Mengikut pertuduhan, kedua-kedua tertuduh secara bersama dengan niat melakukan kesalahan bunuh hingga menyebabkan kematian seorang pemuda berusia 24 tahun dengan menetak tubuh badan menggunakan parang.Kesalahan itu dilakukan di Perkuburan Lama Islam Kampung Gondang, Ketereh antara 10 malam pada 14 Mei hingga 1 pagi 15 Mei lalu.Tertuduh didakwa mengikut Seksyen 302 Kanun Keseksaan dibaca bersama mengikut Seksyen 34 Kanun Keseksaan yang memperuntukkan hukuman mati jika sabit kesalahan.Pendakwaan dilakukan Timbalan Pendakwa Raya, Yusnaliza Mohammad Yusoff dan tertuduh tidak diwakili peguam.Mahkamah tidak menawarkan sebarang jaminan dan menetapkan 26 Oktober sebagai tarikh sebutan semula kes dan laporan forensik.


Pihak industri setuju turunkan harga minyak masak secara berperingkat

PUTRAJAYA, 14 Julai- Pihak industri secara prinsipnya telah bersetuju untuk menurunkan harga minyak masak kelapa sawit kemasan botol secara berperingkat dalam masa terdekat. Menteri Komunikasi dan Multimedia yang merangkap Pengerusi Pasukan Jihad Tangani Inflasi, Tan Sri Annuar Musa berkata ia berikutan harga minyak kelapa sawit kemasan botol adalah bergantung sepenuhnya kepada harga minyak masak mentah di pasaran komoditi dunia.

(Tan Sri Annuar Musa bercakap pada sidang media berkaitan Pasukan Khas Jihad Tangani Inflasi di Putrajaya/BERNAMA)

"Terima kasih kepada pihak industri telah bersetuju dengan pengesyoran jawatankuasa kita agar dalam masa terdekat proses untuk menawarkan harga minyak pada harga yang diturunkan secara berperingkat akan dilaksanakan dalam masa terdekat. "KPDNHEP boleh mengeluarkan kenyataan terperinci selepas daripada ini, yang pentingnya secara prinsip para industri sudah bersetuju untuk bekerjasama dgn jawatankuasa untuk mmbuat 'djustment' penurunan harga minyak masak secara berperingkat berasaskan kepada pasaran ataupun harga pasaran minyak sawit semasa. Beliau berkata demikian pada sidang media Pasukan Khas Jihad Menangani Inflasi di Putrajaya. Dalam pada itu, Tan Sri Annuar berkata pasukan khas ini terus meningkatkan pemantauan dan penguatkuasaan terhadap barangan kawalan dan bukan kawalan di pelbagai premis perniagaan bersama penguatkuasa Kementerria Perdagangan Dalam Negeri dan Hal Ehwal Pengguna (KPDNHEP).


JPJ Kelantan tidak berkompromi isu kegagalan perbaharui lesen memandu

KOTA BHARU, 14 Julai- Terlupa memperbaharui lesen memandu antara alasan yang diberikan pemandu walaupun tarikh akhir moratorium sudah dilanjutkan sehingga Jun lalu.  Menurut Pengarah Jabatan Pengangkutan Jalan (JPJ) Kelantan, Mohd Misuari Abdullah, dalam tempoh empat hari operasi bersepadu sempena Hari Raya Aidiladha (HRAA), sebanyak 868 notis saman dikeluarkan pihaknya berkaitan pelesenan termasuk tidak memperbaharui lesen dan tiada lesen memandu. Tegas pihaknya, jabatan tidak sesekali berkompromi dengan alasan berkenaan memandangkan pelanjutan masa sudah lama diberikan selain hebahan telah dibuat sebelum tarikh moratorium ditutup.  "Sepanjang empat hari kita melaksanakan operasi khas perayaan Hari Raya Aidiladha ini sejumlah 5,432 kenderaan kita telah periksa jumlah kenderaan diambil tindakan sebanyak 575 jadi jumlah keseluruhan notis yang dikeluarkan sepanjang empat hari sebanyak 1,116 notis," kata Mohd Misuari menyatakan perkara itu kepada pemberita pada Op HRAA 2022 di jejambat Jalan Pasir Hor-Kubang Kerian, malam tadi.

(Pengarah Jabatan Pengangkutan Jalan (JPJ) Kelantan, Mohd Misuari Abdullah menjelaskan perkara berkenaan kepada media pada Op HRAA 2022 di Kubang Kerian, malam tadi)

Beliau berkata sepanjang empat hari operasi bersepadu berlangsung, pihaknya turut mendapat kerjasama daripada agensi berkaitan iaitu Agensi Antidadah Kebangsaan (AADK), Jabatan Imigresen Malaysia (Imigresen), Jabatan Alam Sekitar (JAS) dan Jabatan Pendaftaran Negara (JPN).  Dengan kekuatan anggota melebihi 400 pegawai JPJ negeri ini, empat kaedah dilakukan iaitu rondaan, pemeriksaan bas di terminal, penyamaran sebagai penumpang bas serta sekatan jalan raya. Dari segi pemeriksaan di terminal pula sebanyak 318 bas diperiksa dan 32 pemandu sudah menjalani ujian saringan.  Selain itu, bagi notis PG1 Seksyen 59 Akta Pengangkutan Jalan (APJ) iaitu larangan penggunaan kenderaan sebanyak 53 notis dikeluarkan manakala 128 notis pula direkodkan di bawah Seksyen 61(1) APJ 1987 iaitu notis arah periksa kenderaan.


Permohonan visa umrah 1444 Hijrah jemaah luar negara dibuka hari ini

MAKKAH, 14 Julai - Kementerian Haji dan Umrah Arab Saudi mengumumkan permohonan visa umrah 1444 Hijrah bagi jemaah luar negara dibuka mulai hari ini.Jemaah umrah dari dalam dan luar Arab Saudi akan mengerjakan ibadah umrah dan ziarah Masjid Nabawi mulai 30 Julai ini.Syarat permohonan visa umrah boleh disemak melalui portal kementerian termasuk bagi agensi umrah dan ziarah dari luar Arab Saudi yang ingin memohon lesen perkhidmatan umrah.

Syarikat agensi umrah dan ziarah juga diingatkan untuk melampirkan dokumen pendaftaran perniagaan, keahlian Persatuan Pengangkutan Udara Antarabangsa (IATA) dan dokumen berkaitan.Pemohon visa juga disyaratkan telah mengambil vaksinasi COVID-19 yang diiktiraf kerajaan Arab Saudi, selain mempunyai sijil lengkap vaksinasi yang diperakui sah negara masing-masing bagi menjamin pencegahan penularan COVID-19.


Semua 14 kontak kasual pesakit cacar monyet bebas jangkitan

BATU PAHAT, 14 Julai- Jabatan Kesihatan Negeri Johor mengesahkan semua 14 kontak kasual kepada seorang pesakit wabak cacar monyet yang dikesan bulan lalu, disahkan bebas penyakit tersebut. Exco Kesihatan dan Perpaduan Johor, Ling Tian Soon berkata, semua kontak kasual yang menetap di Johor diarahkan menjalani kuarantin di rumah selama seminggu.  Setakat ini, tiada kes baharu cacar monyet dilapor membabitkan kemasukan pengunjung dari Singapura ke Johor.

(Exco Kesihatan dan Perpaduan Johor, Ling Tian Soon)

Bagaimanpun, semua hospital di negeri ini diminta bersiap sedia dan meningkatkan kemudahan serta prosedur yang sama dipraktikkan sepanjang penularan COVID-19.  "Semua mereka menjalani ujian dan tahap kesihatan mereka semua tiada masalah dan tiada jangkitan kes tersebut", katanya selepas merasmikan Bangunan Baharu Unit Hemodialisis Hospital Sultanah Nora Ismail, di sini. Pada 6 Julai lalu, KKM mengesahkan seorang rakyat Malaysia berusia 45 tahun yang menetap di Singapura disahkan positif cacar monyet dan mengunjungi beberapa rumah kenalannya di Johor.


KPT tubuh Jawatankuasa Tindakan Sara Hidup Siswa Keluarga Malaysia

PUTRAJAYA, 14 Julai- Kementerian Pengajian Tinggi (KPT) menubuhkan Jawatankuasa Tindakan Sara Hidup Siswa Keluarga Malaysia bagi memantapkan tadbir urus serta kecekapan penyaluran bantuan kebajikan kepada siswa di Institusi Pendidikan Tinggi (IPT). Menterinya, Datuk Seri Dr Noraini Ahmad dalam satu kenyataan berkata, Jawatankuasa itu akan dipengerusikan beliau sendiri, manakala Jawatankuasa Pelaksana di peringkat institusi dipengerusikan oleh Naib Canselor, Rektor atau Pengarah.Jelasnya, beberapa keputusan telah dipersetujui dalam mesyuarat pertama pada selasa lalu, antaranya pengecualian bayaran sewaan enam bulan kepada pengusaha kafeteria dan penyedia perkhidmatan makanan di kampus IPT awam, inisiatif bakul makanan Siswa Keluarga Malaysia bernilai RM3.50 dan pemerkasaan inisiatif Food Bank Siswa."Inisiatif Bakul Makanan Siswa hendaklah bersesuaian dan mengambil kira kepelbagaian komposisi kaum di IPT."Bagi memantau kenaikan harga dan kos barangan dan perkhidmatan yang melibatkan sara hidup siswa di IPT, Pasukan Pemantau KPT Kos Sara Hidup Siswa (KPTPantau) akan melaksanakan pemantauan secara berterusan," katanya."Inisiatif Food Bank Siswa akan diperkasakan menerusi penubuhan Hab Food Bank Siswa yang berperanan sebagai pusat pengumpulan dan pengagihan barang keperluan siswa. Enam hab akan ditubuhkan mengikut zon, iaitu zon utara, zon tengah, zon timur, zon selatan, Zon Sabah dan Zon Sarawak."Sebagai projek rintis, Universiti Kebangsaan Malaysia (UKM) bersetuju untuk beroperasi sebagai hab bagi zon tengah," katanya.

(Menteri Pengajian Tinggi, Datuk Seri Noraini Ahmad)

Selain itu, jawatankuasa juga bersetuju untuk menyelaras kadar upah Program Job on Campus di peringkat IPT, membangunkan pelan tindakan sara hidup siswa, pemberian rebat atau pengecualian cukai serta menambah kekerapan pergerakan pengangkutan di dalam dan luar kampus.""Penyelarasan kadar upah bagi program Job on Campus (JoC) akan diselaraskan mengikut Perintah Gaji Minimum 2022. "Pihak IPT turut disaran untuk meningkatkan jumlah penempatan JoC supaya lebih ramai pelajar, khususnya golongan berkeperluan dibantu dan memperoleh manfaat menerusi program tersebut."Pembangunan Pelan Tindakan Sara Hidup Siswa. Sebuah pelan yang holistik akan dibangunkan sebagai panduan kepada IPT dalam usaha memperkasakan kebajikan siswa.Selain daripada aspek kos makanan, pelan ini turut mengambil kira konteks sara hidup siswa yang lebih luas."Ini termasuklah aspek keperluan pengajaran dan pembelajaran seperti pelan data dan peranti, penginapan, pengangkutan dan yuran," katanya.Katanya, KPT akan mengadakan perbincangan lanjut bersama Kementerian Kewangan bagi membincangkan kebolehlaksanaan pemberian rebat atau pengecualian cukai kepada penyumbang yang menyalurkan tajaan dalam pelbagai bentuk.Antaranya, termasuklah bantuan tunai, barangan atau perkhidmatan berkaitan keperluan siswa. Ia bagi menggalakkan kolaborasi bersama pihak korporat, industri dan juga orang perseorangan menyumbang keperluan siswa."Menjadi harapan saya agar semoga semua inisiatif yang berpaksikan hasrat memperkasakan kebajikan pelajar di IPT ini akan mendapat sokongan serta kerjasama penuh semua untuk menjayakannya," katanya.


66 tahun, FELDA melangkah jauh cipta kejayaan

BERA, 14 Julai - Lembaga Kemajuan Tanah Persekutuan (FELDA) kini mencapai pelbagai kemajuan termasuk pemerkasaan mekanisasi dan teknologi dalam pengurusan ladang peneroka, sehingga produktivitinya dapat ditingkatkan kepada purata 20 tan sehektar setahun, pada tahun ini.Pencapaian itu mewakili pertambahan sebanyak 2.71 tan sehektar berbanding hasil purata peneroka bagi tahun 2021.Perdana Menteri, Datuk Seri Ismail Sabri Yaakob berkata peningkatan produktiviti itu telah membawa kepada penciptaan nilai atau 'value creation' kepada warga peneroka dengan jumlahmelebihi RM1 bilion setahun."Peneroka juga dapat menerima tambahan pendapatan sehingga RM162 juta bagi setiap kenaikan 0.5 peratus kadar perahan minyak. FELDA juga berjaya mengurangkan kos operasi ladang dengan penjimatan RM200 juta kos pembelian baja apabila Smart Plantation Management Solution (SPMS) iaitu aplikasi pintar yang diguna pakai membolehkan pembelian baja dibuat berdasarkan dirian pokok berbanding keluasan kawasan," kata Ismail ketika berucap sempena sambutan Hari Peneroka FELDA Peringkat Kebangsaan di sini.Perdana Menteri berkata, FELDA bukan sahaja berperanan besar dalam sektor perladangan malah turut sama menyumbang kepada sekuriti makanan negara.

Menerusi mesyuarat Majlis Tindakan Ekonomi pada bulan Jun lalu, beliau ada mengumumkan lima langkah bagi menjamin sekuriti makanan termasuk memperkasa ekosistem agromakanan dengan bekalan rantaian diterajui oleh GLC, GLIC dan agensi kerajaan."Alhamdulillah saya lihat FELDA memanifestasikan komitmen yang begitu utuh dalam membawa saranan ini. Melalui Program Pembangunan Peneroka (PPP) yang dilaksanakan sejak 2019, FELDA telah meluluskan sebanyak 8,542 projek penternakan dan pertanian dengan dana berjumlah RM212 juta, " katanya.


Peniaga Uptown Shah Alam terima dana SMEEF 2.0 susulan bencana banjir Disember lalu

SHAH ALAM, 14 Julai- Kementerian Usahawan dan Koperasi (KUSKOP) melalui SME Corp mengagihkan penyerahan dana kecemasan(SMEEF 2.0) kepada peniaga-peniaga di Uptown Shah Alam yang terjejas akibat banjir Disember lalu.Menterinya,Tan Sri Noh Omar berkata kesemua peniaga terjejas itu menerima RM3,000."Untuk usahawan mikro Selangor, mereka juga kita berikan bantuan mikro yang bernilai RM3,000 secara tunai. Daripada peruntukan RM50 juta itu, RM15.8 juta kita bantu usahawan mikro yang terlibat dalam banjir," kata Noh Omar kepada pemberita RTM.Sehingga hari ini, di Selangor sahaja seramai 5,258 usahawan mikro telah mendapat sumbangan tersebut.Tambahnya, melalui dana SMEEF 2.0 ini,Perusahan Kecil dan Sederhana (PKS) turut diberi pinjaman tanpa faedah dan moratorium selama setahun kepada kesemua penerima.Selain itu, KUSKOP juga telah memberi bantuan kepada 851 PKS di Selangor melibatkan jumlah hampir 84 juta dalam bentuk pinjaman.

(Menteri KUSKOP, Tan Sri Noh Omar)


Sistem pengurusan Pengelola Jemaah Haji berupaya lindungi jemaah

MAKKAH, 14 Julai - Pelaksanaan sistem pengurusan Pengelola Jemaah Haji (PJH) adalah yang terbaik untuk melindungi jemaah yang mahu menunaikan ibadah haji.  Selain melakukan pemantauan melalui mekanisme yang ditetapkan, PJH juga tidak dibenarkan mengambil bayaran daripada jemaah sehingga jemaah benar-benar terpilih mengerjakan haji sama ada mengikut giliran atau rayuan.  Merujuk visa khas kerajaan Arab Saudi atau furada, Presiden Persatuan Syarikat Pengendali Pelancongan Bumiputera Malaysia (BUMITRA), Harun KC Ahmmu berkata jemaah perlu terlebih dahulu merujuk TH sebelum sebarang keputusan dibuat.

Manakala pihak yang memperolehi visa tidak boleh membelakangi TH dalam apa jua urusan.  "Jangan membelakangkan Akta 535, Akta Tabung Haji 1995. Akta ini digubal untuk menjaga kepentingan umat Islam daripada negara kita, untuk menunaikan fardhu haji. Apabila kita mendapat apa sahaja kelulusan khas daripada kerajaan Arab Saudi atau pejabat kedutaan ini, para jemaah dan rakyat Malaysia dengan segera menghubungi Tabung Haji. TH ada mekanismenya," kata Harun di sini. Jelasnya, tuduhan liar mengenai kartel haji dalam TH adalah tidak berasas dan hanya bertujuan mencemarkan nama baik badan haji utama Negara itu.  Kartel yang wujud adalah diluar PJH yang dilesenkan TH kerana tiada pengawalan khusus terutama terhadap pengeluaran visa khas yang tidak pasti oleh Arab Saudi.


Empat sekeluarga maut kemalangan, selamat dikebumikan

PERMATANG PAUH, 14 Julai - Empat sekeluarga yang maut akibat kemalangan di Simpang Pulai, Perak selamat dikebumikan di Tanah Perkuburan Islam, di sini.  Dalam kejadian kira-kira pukul 3.02 petang, keluarga tersebut dipercayai dalam perjalanan menghala Kuala Lumpur untuk menghantar anak perempuan mereka.  Kereta sekeluarga itu, terbabit dalam satu kemalangan melibatkan enam kereta dan sebuah treler di kilometer 277.1 Lebuh Raya Utara Selatan arah selatan menghala Simpang Pulai, Perak.

(Kesemua empat sekeluarga yang mautakibat kemalangan di Simpang Pulai selamat dikebumikan)

Mangsa adalah seorang lelaki dan tiga wanita dan meninggal dunia di lokasi kejadian.  Kesemua mangsa kemalangan berasal dari Sungai Petani , Kedah.


TH nafi dakwaan wujud kartel dalam TH terutama pemilihan PJH - Idris

MAKKAH, 14 Julai - Tabung Haji (TH) sedia disiasat jika ada dakwaan berlaku salah laku tadbir urus atau pelaksanaan pengurusan jemaah haji Malaysia.  Menteri di Jabatan Perdana Menteri (Hal Ehwal Agama), Senator Datuk Idris Ahmad berkata ini kerana TH sentiasa mengutamakan jemaah agar mereka dapat mencapai impian untuk menunaikan haji.  Beliau menafikan dakwaan wujud kartel dalam TH terutama dalam pemilihan Pengelola Jemaah Haji (PJH) kerana setiap syarikat perlu melalui proses ketat badan itu.

(Menteri di Jabatan Perdana Menteri (Hal Ehwal Agama), Senator Datuk Idris Ahmad bercakap pada sidang media di Makkah)

"Saya ingat syarat yang diletakkan oleh Tabung Haji berkenaan orang nak jadi PJH itu jelas, memang elok, bukan untuk kebajikan Tabung Haji (tapi) kebajikan jemaah, letak syarat 'paid up capital' (modal berbayar) RM500,000 betullah, kalau setakat berniaga RM5 sahaja, hotel ini mana ada RM5, jadi semua itu syarat-syarat itu kena ada lah, dia kena ada rekod dari segi bank dia, tak CTOS sebagainya, ahli lembaga pengarah dia," kata beliau dalam sidang media di sini.  Mengulas mengenai visa furada, Idris berkata TH tiada kena mengena dengan visa tersebut kerana ianya di luar bidang kuasa mereka.  Beliau juga sedia bertemu dengan semua pihak berkaitan bagi mencari jalan terbaik selain melaksanakan penguatkuasaan lebih ketat agar tiada lagi jemaah haji menjadi mangsa.


PRE 2.0: e-Baucar tempahan bilik penginapan manfaatkan lebih 33,000 Keluarga Malaysia

KUALA LUMPUR, 14 Julai - Pelan Pemulihan Pelancongan 2022 (PRE 2.0) bagi Kluster Penginapan yang dilancarkan oleh Kementerian Pelancongan, Seni dan Budaya (MOTAC) melalui agensinya, Tourism Malaysia bakal memberikan manfaat kepada rakyat di negara ini.Menteri Pelancongan, Seni dan Budaya, Datuk Seri Nancy Shukri berkata, ia merupakan satu inisiatif kerajaan di bawah Pelan Pemulihan Industri Pelancongan yang melibatkan penyaluran insentif kepada rakyat Malaysia dalam bentuk diskaun dan rebat baucar. "Di bawah kluster penginapan ini, dianggarkan seramai 33,830 rakyat Malaysia akan berpeluang menebus tawaran rebat baucar bernilai antara RM50 sehingga RM100 menerusi pembelian bilik penginapan hotel seluruh Malaysia bermula 1 Julai 2022 sehingga 31 Disember 2022," kata beliau pada majlis pelancaran PRE 2.0 bagi kluster penginapan di sini malam tadi.

(Menteri Pelancongan, Seni dan Budaya, Datuk Seri Nancy Shukri melancarkan Pelan Pemulihan Pelancongan 2022 (PRE 2.0) bagi Kluster Penginapan)

Tambahnya, penebusan adalah terhad untuk tiga kali penebusan sahaja bagi setiap pemilik MyKad.Pusat penginapan yang terlibat adalah hotel-hotel di bawah Persatuan Hotel Malaysia (MAH), Persatuan Pemilik Hotel Malaysia (MAHO), Persatuan Hotel Bajet dan Bisnes Malaysia (MyBHA) dan Rangkaian Hotel Seri Malaysia (HSM).Beliau turut menggalakkan warga Keluarga Malaysia agar mengambil peluang tersebut untuk melancong dalam negara dan menikmati inisiatif yang telah ditawarkan oleh pihak kerajaan.


Pasukan Khas Jihad Tangani Inflasi adakan pertemuan dengan pemain industri, kenal pasti ketirisan

(Tan Sri Annuar Musa ditemu bual Berita RTM selepas menjadi tetamu program Bicara Naratif)

KUALA LUMPUR, 14 Julai - Pasukan Khas Jihad Tangani Inflasi telah mengadakan pertemuan dengan semua pemain industri minyak masak bagi menangani masalah ketirisan dalam bekalan minyak masak bersubsidi.Pengerusinya, Tan Sri Annuar Musa berkata perbincangan tersebut bertujuan mengenal pasti proses dan punca masalah tersebut berlaku. Menurut beliau yang juga Menteri Komunikasi dan Multimedia, dalam pertemuan pada petang Selasa itu, pihaknya berbincang mengenai keperluan kerajaan dalam melaksanakan sistem pengeluaran minyak masak peket bersubsidi dan kaedah menurunkan harga minyak masak di pasaran."Begitu juga tentang ketirisan, tak mungkin orang boleh menyeludup jika tiada orang memberikan kerjasama dan orang nak menyeludup, (dengan) kuantiti yang banyak, bukan kutip dekat kedai, dia datang secara pukal dan bila pukal ini dia tak berlaku pada peruncit," kata beliau ketika ditemu bual Berita RTM selepas menjadi tetamu program Bicara Naratif di Angkasapuri, di sini.Tambah Annuar, sekiranya masih berlaku ketirisan dan penyelewengan, berkemungkinan besar sistem pengeluaran minyak masak paket akan dirombak.

(Tan Sri Annuar Musa ketika menjadi tetamu program Bicara Naratif dengan tajuk Tangani Inflasi, Perkukuh Ekonomi di Angkasapuri)

Sementara itu beliau turut memaklumkan pihaknya juga telah mengarahkan semua Ketua Setiausaha di setiap kementerian untuk mempertingkatkan tahap penyampaian maklumat kepada rakyat bagi mengelakkan sebarang kekeliruan terhadap sebarang informasi yang disampaikan. "Saya nak semua kementerian mestilah menyampaikan maklumat, berikan kerjasama kepada media, beri kerjasama kepada editor, beri kerjasama (kepada) semua pihak yang nak mendapatkan maklumat, tanpa melanggari OSA(Akta Rahsia Rasmi), maklumat untuk rakyat itu perlu, sebab kalau rakyat tak cukup maklumat, rakyat akan terperangkap dengan maklumat separa benar dalam media sosial," jelas Annuar.Tambahnya, mesyuarat bersama jemaah menteri pada Rabu telah memutuskan untuk memperkasakan unit komunikasi strategik di semua peringkat kementerian dengan menambah peruntukan daripada yang sedia ada agar penyampaian yang lebih tepat dapat dilaksanakan.


K-KOMM anjur program Brisk Walk, tanda sokongan Hari Belia Negara 2022

(Ketua Setiausaha K-KOMM, Datuk Seri Mohammad Mentek ditemu bual Berita RTM selepas program Brisk Walk)

PUTRAJAYA, 14 Julai - Seramai 100 warga Kementerian Komunikasi dan Multimedia (K-KOMM) menjayakan program Hari Belia Negara 2022 dengan mengadakan program Brisk Walk.Jelas Ketua Setiausaha K-KOMM, Datuk Seri Mohammad Mentek, program tersebut sebagai menyokong usaha menjayakan Hari Belia berkenaan."Bagi menyahut juga menyokong aspirasi Yang Amat Berhormat Perdana Menteri iaitu untuk menyahut konsep Keluarga Malaysia itu sendiri, jadi kita Keluarga K-KOMM memang sentiasa menyokong apa juga aktiviti walau pun di bawah kementerian lain tapi kita sentiasa menyokong program-program kita sambut bersama, jadi itu sebagai 'reciprocal' (timbal balik) sebab bila kita anjurkan program, kita perlukan sokongan dari agensi yang lain untuk bersama menjayakan program itu," kata beliau ketika ditemui selepas penganjuran program tersebut, di sini.Program itu turut disertai Menteri Komunikasi dan Multimedia, Tan Sri Annuar Musa.

(Tan Sri Annuar Musa dan Datuk Seri Mohammad Mentek bersama warga K-KOMM berjalan di sekitar Kompleks K-KOMM, Putrajaya sempena program Brisk Walk)

Peserta berjalan sejauh 2.5 kilometer di sekitar Kompleks K-KOMM di Putrajaya bermula pukul 6.00 petang.Menerusi program tersebut warga K-KOMM dapat beriadah secara santai selepas bekerja selain berinteraksi antara satu sama lain.Sambutan Hari Belia Negara 2022 akan diadakan di Tuaran, Sabah pada 15 hingga 17 Julai ini.


712,435 pendatang haram mendaftar di bawah Program Rekalibrasi

PUTRAJAYA, 13 Julai - Seramai 712,435 pendatang tanpa izin (PATI) telah mendaftar di bawah Program Rekalibrasi Pulang dan Program Rekalibrasi Tenaga Kerja.Angka itu direkodkan bagi tempoh sejak ia dilaksanakan pada November 2020 hingga 30 Jun lepas.Menurut Menteri Dalam Negeri Datuk Seri Hamzah Zainudin, seramai 293,907 orang telah mendaftar untuk Program Rekalibrasi Pulang, manakala 418,528 mendaftar bagi Program Reka-librasi Tenaga Kerja.

(Menteri Dalam Negeri Datuk Seri Hamzah Zainudin)

"Daripada jumah yang kita sebut tadi ada juga apabila dia daftar kemudian kita tengok tidak sesuai untuk kerja semula, kerana bila kita buat pengesahan mereka melakukan kesalahan yang tidak boleh dimaafkan langsung, hanya 3900 pati ini sahaja yang gagal. Maknanya gagal dalam verifikasi proses yang kita lakukan, maka ini juga kita masukkan sebagai rekalibrasi pulang," katanya selepas Majlis Penyerahan Surat Keputusan Kewarganegaraan di Putrajaya.Pada majlis tersebut seramai 29 penerima menerima Taraf Warganegara Malaysia yang terdiri daripada kanak-kanak dan dewasa berusia 21 tahun ke bawah mengikut Perkara 15-A Perlembagaan Persekutuan.Ia menjadikan jumlah keseluruhan penerima Taraf Kewarganegaraan Malaysia sejak Januari lalu adalah seramai 487 penerima selepas melalui proses yang lama dan berdasarkan bukti-bukti tertentu.Mengulas lanjut mengenai keputusan terbaharu Indonesia untuk membekukan sementara kemasukan tenaga kerja negara itu ke Malaysia berkuat kuasa serta-merta.Datuk Seri Hamzah Zainudin menejelaskan Malaysia masih mempunyai 15 negara sumber lain bagi pengambilan pekerja asing."Bangladesh merupakan antara negara nombor satu dalam pengambilan pekerja asing ini,"katanya.Republik itu membeku penghantaran semua pekerja ke Malaysia serta-merta berikutan pelanggaran syarat-syarat dalam Memorandum persefahaman (MoU) bagi pengambilan dan perlindungan pekhidmat domestik Indonesia (PDI) di Malaysia.Mengulas lanjut, beliau menyatakan , kementeriannya mengambil serius dalam memastikan setiap tenaga kerja asing yang memasuki Malaysia mengikut syarat yang ditetapkan.


SPRM siasat tuntutan palsu dan penyelewengan insentif Program Penjana Kerjaya

KUALA LUMPUR, 13 Julai - Suruhanjaya Pencegahan Rasuah Malaysia (SPRM) dan Pertubuhan Keselamatan Sosial (PERKESO) telah melancarkan Ops Hire bagi menyiasat isu tuntutan palsu dan penyelewengan dana insentif Program Penjana Kerjaya (Penjana Kerjaya) di beberapa negeri seluruh negara.SPRM dalam satu kenyataannya hari ini, berkata operasi berkenaan dikendalikan Ibu Pejabat SPRM bersama-sama SPRM Negeri dijalankan secara serentak bermula hari ini.

"Program Penjana Kerjaya merupakan antara inisiatif kerajaan bagi membantu majikan dan pekerja semasa mendepani cabaran COVID-19 bermula awal tahun 2020. "Program ini dilaksanakan oleh PERKESO bagi tujuan merangsang ekonomi negara melalui pewujudan pekerjaan baharu, mengekalkan pekerjaan dan meningkatkan kemahiran pekerja," katanya.Menurut kenyataan tersebut, SPRM dengan kerjasama PERKESO telah membangunkan maklumat menerusi pemantauan dan risikan terhadap penerima dana dan mendapati ada majikan-majikan yang mengemukakan tuntutan palsu dan menyeleweng dana ini. SPRM memandang serius isu berkenaan kerana ia berkepentingan awam sekali gus memberi jaminan akan menyiasat secara menyeluruh bagi memastikan pihak-pihak yang terlibat dikenakan tindakan tegas berlandaskan undang-undang yang berkuatkuasa.


Empat maut kemalangan babitkan tujuh kenderaan

IPOH, 13 Julai- Empat maut dalam kemalangan melibatkan tujuh kenderaan termasuk sebuah treler di Kilometer 277.1 Lebuhraya Utara Selatan arah selatan berhampiran Meru, Ipoh.  Menurut Jurucakap Jabatan Bomba dan Penyelamat (JBPM) Perak dalam satu kenyataan memaklumkan, anggota yang dikerahkan ke lokasi kejadian selepas menerima panggilan kecemasan pada 3.02 petang mendapati empat mangsa tersepit iaitu seorang lelaki dan tiga wanita.  Jelas kenyataan itu lagi, anggota dari Balai Bomba dan Penyelamat (BBP) Meru Raya telah mengeluarkan kesemua mangsa dan disahkan meninggal dunia di tempat kejadian oleh petugas kesihatan.  Kesemua mangsa yang maut telah diserahkan kepada pihak polis untuk tindakan lanjut dan operasi tamat pada pukul 4.16 petang.


ECK tidak terlibat dalam projek Lapangan Terbang Antarabangsa Kulim - MB

ALOR SETAR, 13 Julai - Kontrak perjanjian antara syarikat pemaju, ECK Development Sdn Bhd (ECK) bersama KXP Holdings Sdn Bhd bagi membina Lapangan Terbang Antarabangsa Kulim, KXP telah ditamatkan pada Mei lalu. Perkara itu disahkan Menteri Besar Kedah, Datuk Seri Muhammad Sanusi Md Nor, hari ini. Jelas Datuk Seri Muhammad Sanusi, syarikat terbabit gagal mematuhi beberapa terma dan syarat yang terkandung dalam perjanjian yang dimeterai sebelum ini. Ia termasuk gagal melunaskan pembayaran deposit kepada kerajaan bagi tujuan perolehan pengambilan tanah melibatkan nilai lebih RM2.1 billion.

(Menteri Besar Kedah, Datuk Seri Muhammad Sanusi Md Nor)

"Asas dia kena buat pengambilan balik tanah. Bila tanah tak dapat dibuat pengambilan jadi projek itu tidak jalan tapi kita bukan hendak berhenti projek itu. Kita cari orang lain pula. Sebab itu saya kata saya jiwa merdeka. Saya tiada hutang dengan sesiapa. Saya nak lantik siapa, saya nak pecat siapa, saya punya keputusan, penilaian, saya boleh buat bila-bila masa. Kita akan buat proses pemilihan yang paling meyakinkanlah sebab ini melibatkan pelaburan yang besar," kata sanusi selepas melancarkan Inisiatif Kulim Smart Parking, Kolaborasi antara Majlis Perbandaran Kulim dan Heitech Padu Berhad di Wisma Darul Aman, di sini. Beliau turut berkata, permohonan syarikat-syarikat berkenaan kini dalam proses pertimbangan KXP Holdings Sdn Bhd, syarikat tujuan khas yang diwujudkan bagi pengurusan projek terbabit. Untuk rekod, pada 24 Februari 2021, 'ECK mengumumkan dilantik kerajaan negeri Kedah bagi menyertai usahasama membangunkan projek Lapangan Terbang Antarabangsa Kulim (KXP). Syarikat terbabit berkata, mereka akan terbabit secara langsung sebagai rakan strategik projek KXP bermula daripada urusan pembinaan sehingga pentauliahan lapangan terbang itu. Ia termasuk membawa masuk operator lapangan terbang dan operator kargo antarabangsa untuk menjalankan operasi di KXP selepas ia siap kelak. Selain membangunkan lapangan terbang bertaraf antarabangsa dengan dua landasan, ECK turut akan terbabit dalam pembangunan komponen utama lain iaitu bandar raya udara dikenali 'Kedah Aerotropolis' dan 'Airport City' di Mukim Sidam Kiri, Kuala Muda. ECK juga akan memainkan peranan menarik pelabur dari dalam dan luar negara untuk melabur di Kedah Aerotropolis dan Airport City.


Kulim Smart Parking mula beroperasi September tahun ini

ALOR SETAR, 13 Julai - Majlis Perbandaran Kulim, MPKK menjadi Pihak Berkuasa Tempatan, PBT pertama di Kedah melaksanakan Sistem Tempat Letak Kereta (TLK) Pintar dikenali sebagai Inisiatif Kulim Smart Parking. Ia merupakan hasil kolaborasi antara MPKK dengan syarikat HeiTech Padu Berhad. Menteri Besar Kedah, Datuk Seri Muhammad Sanusi berkata inisiatif ini dicetuskan untuk memberi nafas baru kepada pengurusan tempat letak kereta di bandar Kulim dan diusahakan secara kerjasama strategik awam swasta bersama HeiTech Padu Berhad berasaskan Private Funding Initiative (PFI).

(Menteri Besar Kedah, Datuk Seri Muhammad Sanusi)

Sistem pintar ini yang dijangka mula beroperasi menjelang September ini akan menggunakan aplikasi telefon pintar untuk transaksi berkaitan tempak letak kereta (TLK), termasuk pembayaran TLK dan kompaun, navigasi ke TLK dan pelbagai fungsi yang akan menjadi transformasi kepada proses sedia ada. Transformasi ini akan menjimatkan masa pengguna dan juga akan membudayakan ‘cashless society’ melalui penggunaan e-wallet."Kerajaan negeri mengalu-alukan langkah yang diambil oleh MPKK dan HeiTech Padu dalam inisiatif yang sangat baik ini. Apabila kita dilanda COVID-19 orang mahu tidak mahu mula beralih kepada aplikasi atas talian sebagai satu norma baharu untuk kita bergerak ke depan. Saya harap PBT lain mengambil inisiatif yang sama untuk melaksanakan sistem parkir pintar di kawasan PBT masing-masing," kata Sanusi selepas melancarkan Inisiatif Kulim Smart Parking di Wisma Darul Aman, di sini.Sementara itu, Yang Dipertua Majlis Perbandaran Kulim Kedah, Dr Noradzman Mustaffa berkata, pelaksanaan Inisiatif Kulim Smart Parking dijangka akan meningkatkan hasil pendapatan kepada PBT tersebut."Anggaran kita kalau kita menggunakan sistem smart parking ini mungkin akan ada penambahan lebih RM1 juta  pendapatan. Ini berdasarkan juga kepada penjimatan kos. kita boleh kurangkan orang yang buat penguatkuasaan dan sebagainya. Kita kurangkan kos cetak kupon dan sebagainya. Kita jangka lebih kurang 1 juta. Dia akan meningkat, mungkin dalam tahun depan, tahun lagi sekali itu dia akan ada pertambahan," kata Noradzman.Sesuai dengan identiti Kulim sebagai Bandar Berteknologi Tinggi, Kulim Smart Parking berhasrat untuk menjadi katalis kepada transformasi digital Kulim. Pengoperasian kira-kira 7 ribu T-L-K Bandar Kulim untuk 7 tahun akan direncana dan diurus sebaik mungkin untuk keberhasilan urus tadbir dan penyampaian perkhidmatan untuk warga Kulim.


Tiada kompromi terhadap penyeludupan minyak masak bersubsidi ke negara jiran - Alexander Nanta Linggi

PUTRAJAYA, 13 Julai- Tindakan tegas akan diambil dan dikenakan terhadap pengilang pembungkusan minyak masak bersubsidi yang didapati menyeludup bekalan ke negara jiran.Tegas Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi ia termasuk menggantung atau menarik balik lesen operasi jika ia didapati bersalah.“Kalau dari hasil siasatan KPDNHEP kita ada bukti, maka pengilang boleh dikenakan tindakan berdasarkan undang-undang sedia ada.“Pemantauan sentiasa dijalankan sebab itu SOP (prosedur operasi standard) kementerian (KPDNHEP) untuk bendung ketirisan bekalan (barang kawalan dan bersubsidi) dan penyeludupan."Beliau berkata demikian pada sidang media program "Walkabout Pemeriksaan dan Pemantauan Harga Barang" di Putrajaya.Tambah beliau, mereka yang didapati bersalah boleh disiasat mengikut Seksyen 21 Akta Kawalan Bekalan 1961.Terdahulu Pengerusi Pasukan Jihad Tangani Inflasi Tan Sri Annuar Musa, mendedahkan berkemungkinan ketirisan minyak masak bersubsidi ke negera jiran didalangi pihak tertentu.Sementara itu, tatacara jualan dalam talian khususnya membabitkan barang kawalan dan bersubsidi akan diperketat bagi mengekang ketirisan serta penyelewengan barang kawalan dan bersubsidi.

Kini, KPDNHEP sedang meneliti beberapa langkah mengetatkan tatacara berkenaan.Sebanyak 38 iklan penjualan minyak masak paket dan botol yang dipaparkan di dua platform dalam talian terkenal telah diarah diturunkan.

(Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi dan Menteri Belia dan Sukan, Datuk Seri Ahmad Faizal Azumu pada program Walkabout Pemeriksaan dan Pemantauan Harga Barang di Putrajaya)


Banjir kilat di Kota Setar, 10 rumah terjejas

ALOR SETAR, 13 Julai - 10 buah rumah di Kampung Alor Gunung daerah Kota Setar masih dilanda banjir kilat susulan hujan lebat yang turun semalam. Pegawai Pertahanan Awam Daerah Kota Setar, Kapten (Pertahanan Awam) Norlizawati Ismail menerusi kenyataan berkata paras air sungai dalam keadaan terkawal.

(Anggota pertahanan awam membantu warga emas keluar dari kediaman yang terjejas banjir)

Menurutnya, paras air naik sehingga ke paras lutut berbanding semalam setakat pukul 2 petang tadi. Kenaikan paras air di kawasan kampung tersebut dikesan bermula pada pukul 11 pagi tadi. Katanya ketika ini keadaan hujan di Alor Setar dan pemantauan masih dilakukan di kawasan tumpuan paras air naik.  Penduduk yang tinggal di kawasan berisiko iaitu berhampiran sungai dan kawasan rendah dinasihatkan supaya berhati-hati dan segera berpindah sekiranya diarahkan oleh pihak berkuasa jika keadaan hujan lebat berterusan.


Haji visa furada, orang ramai harus faham konsep

KUALA LUMPUR, 13 Julai - Individu yang ingin menunaikan Haji menggunakan Visa Furada perlu memahami konsep visa tersebut untuk elak ditipu.Menurut Presiden Persatuan Pengusaha Pengguna Pelancongan Islam Malaysia, Datuk Dr. Abdul Halim, harga yang ditetapkan bagi visa tersebut mencecah RM40,000. Justeru penawaran harga serendah RM16,000 adalah mustahil."Antara perkara yang perlu mereka menilai adalah harga pakej itu sendiri, haji furadah tidak mungkin bawah daripada RM40,000 bila ada yang membuat tawaran RM16,000 ada yang RM25,000 ini ada sesuatu tidak kena. Mustahil pakej ini dijadikan sebagai pakej jualan pakej penaja biasanya dia akan taja terus dan tidak akan ada jualan," katanya selepas menjadi tetamu Rancangan Selamat Pagi Malaysia di TV1.

(Presiden Persatuan Pengusaha Pengguna Pelancongan Islam Malaysia, Datuk Dr. Abdul Halim)

Visa Furada diuruskan syarikat pelancongan dan dikeluarkan oleh Arab Saudi tanpa membabitkan jumlah kuota yang diperoleh Tabung Haji (TH).Kuota yang dikeluarkan Kerajaan Arab Saudi bagi Visa tersebut adalah minimum dan jemaah juga tertakluk dengan had umur yang telah ditetapkan.Minggu lalu, lebih 400 jemaah haji terkandas di KLIA selepas gagal memperoleh visa perlepasan untuk mengerjakan rukun Islam kelima itu.


Polis lancar SAR kesan lelaki hilang di dusun durian

KANGAR, 13 Julai- Polis melancarkan operasi mencari dan menyelamat (SAR) pagi ini bagi mengesan seorang lelaki yang dipercayai hilang sejak enam hari lepas ketika membantu rakannya membersihkan dusun durian di Kampung Perangin, Jalan Sungai Batu Pahat.Ketua Polis Daerah Kangar ACP Yusharifuddin Mohd Yusop berkata siasatan awal polis mendapati mangsa Muhd Zulhelmi Abdul, 28, bersama rakannya Helmee Ramlee, 42, keluar membersihkan dusun durian kira-kira pukul 10 pagi pada Jumaat lepas (8 Julai).“Rakannya yang juga pemilik dusun tersebut menyedari kehilangan Muhd Zulhelmi dan cuba mencarinya namun gagal, sebelum usaha mencari disambung keesokan harinya (9 Julai) dan masih tidak menemui apa-apa petunjuk,” katanya kepada pemberita hari ini.Beliau berkata Helmee kemudian mengajak jirannya, Adul Dolameedin, 41, membantu mencari mangsa semalam, namun masih gagal menemui rakannya itu Menurut Yusharifuddin polis menerima laporan mengenai kehilangan pemuda tersebut daripada abangnya, Mohamad Helmizan Abdul, 44, pada pukul 12.30 tengah malam semalam.Katanya polis bersama Jabatan Bomba dan Penyelamat Malaysia (JBPM), Jabatan Sukarelawan Malaysia (RELA), Angkatan Pertahanan Awam (APM) dengan kekuatan 52 orang anggota dan pegawai telah melancarkan pencarian meliputi kawasan seluas tiga kilometer.“Selain itu, kami turut meminta bantuan pihak berkuasa Thailand bagi kemungkinan mangsa tersesat ke kawasan hutan berhampiran yang bersempadan dengan negara itu,” katanya.Sementara itu, abang mangsa Mohamad Helmizan berkata beliau mengetahui tentang kehilangan adik bongsu daripada lima adik beradik itu semalam selepas diberitahu rakan mangsa. “Kali terakhir saya menghubungi adik saya pada Isnin (4 Julai) lepas dan beliau memberitahu sedang mengambil upah membersihkan dusun durian serta membuat pondok milik rakannya. Saya cuba menghubunginya beberapa kali hari ini tetapi gagal,” katanya.-BERNAMA

(Ketua Polis Daerah Kangar ACP Yusharifuddin Mohd Yusop)


Menu Kasih Pelajar Keluarga Malaysia lengkap nutrisi

SERDANG 13 Julai- Program Bakul Makanan Siswa Keluarga Malaysia yang dilaksanakan di insitusi-institusi pengajian tinggi, terus menerima reaksi positif daripada mahasiswa, terutama dalam mengurangkan kos sara hidup.Menerusi program ini, seseorang mahasiswa hanya membelanjakan sekurang-kuranganya RM3.50 sahaja bagi setiap menu yang disediakan bawah program tersebut.Dalam tinjauan RTM di salah sebuah kafe di Universiti Putra Malaysia (UPM) mendapati harga makanan yang dijual serendah RM3.50 bagi setiap menu bawah Menu Kasih Pelajar Keluarga Malaysia yang telah berkuat kuasa pada 8 Julai lalu.Sebelum ini, harga makanan yang dijual adalah sekitar RM7.00 sehingga RM8.00Dengan harga serendah itu, mahasiswa mendapat hidangan yang lengkap, bernutrisi, malah enak.Antara makanan yang dihidangkan ialah secara set seperti nasi, telur ayam dan tempe serta nasi, telur dadar, sup, sambal, salad dan timun.Sebanyak enam menu disediakan dengan harga RM3.00 hingga RM3.50.Bagi pengusaha dan penyedia perkhidmatan makanan pula, dengan moratorium bayaran sewa selama enam bulan yang diberikan oleh Kementerian Pengajian Tinggi, ia membantu mereka menyediakan makanan dengan harga yang murah.

(Harga makanan dijual erendah RM3.50 bagi setiap menu bawah Menu Kasih Pelajar Keluarga Malaysia)


DBKL gantung lesen Kelab Komedi di TTDI

KUALA LUMPUR, 13 Julai - Timbalan Menteri Wilayah Persekutuan, Datuk Seri Jalaluddin Alias memaklumkan Dewan Bandaraya Kuala Lumpur (DBKL) telah menggantung sementara operasi premis sebuah kelab di Taman Tun Dr Ismail (TTDI). Menurut Jalaluddin, DBKL telah mengeluarkan notis kepada premis tersebut di bawah Seksyen 101(1)(V) Akta Kerajaan Tempatan 1976 berkuatkuasa pada 10 Julai lepas.Premis berkenaan digantung operasi kerana tidak mempunyai lesen hiburan selaras dengan Seksyen 17, Akta Hiburan 1992.

(Timbalan Menteri Wilayah Persekutuan, Datuk Seri Jalaluddin Alias)

"Untuk rekod, premis tersebut telah beroperasi tanpa lesen sejak 2014 hingga 2017. Walaupun beberapa permohonan telah dibuat, pengusaha premis gagal mematuhi pelbagai keperluan pada setiap permohonan," katanya dalam satu kenyataan hari ini.Menurut beliau lagi, pada tahun 2018, lesen premis berkenaan telah diluluskan dan masih sah sehingga kini iaitu untuk operasi restoran dan minuman keras.Sebaliknya, premis tersebut tidak mempunyai lesen hiburan. Mana–mana pengusaha seumpama ini, perlu memiliki lesen premis dan lesen hiburan terlebih dahulu sebelum beroperasi.DBKL akan terus mempergiat operasi bagi mengekang aktiviti haram dan pelanggaran undang-undang di premis hiburan yang berada dalam Kuala Lumpur dari semasa ke semasa.

Berita berkaitanWanita didakwa cetus suasana tidak harmoni kalangan penganut agama IslamMuat naik video jelik komedi hina agama, teman lelaki Siti Nuramira mengaku tidak bersalah


Bangkai 11 ekor lembu ditemui di Kuala Nerus mungkin diseludup

KUALA NERUS, 13 Julai- Jabatan Perkhidmatan Veterinar Negeri Terengganu (JPVNT) masih menanti hasil keputusan analisa makmal untuk membantu siasatan penemuan 11 ekor bangkai lembu di Kampung Sungai Lekar, Kuala Nerus.  Menurut Pegawai Perkhidmatan Veterinar Daerah Kuala Nerus Norehan Ali, hasil keputusan itu dijangka bakal diketahui dalam tempoh seminggu lagi untuk menentukan kesemua haiwan tersebut mati keracunan atau dijangkiti sebarang penyakit.  Menurut beliau lagi, sehingga kini tiada sebarang rekod berkaitan kesemua haiwan yang mati itu khususnya melibatkan sebarang permit bagi tujuan korban sewaktu sambutan hari raya Aidiladha sebelum ini.Beliau juga tidak menolak sekiranya lembu-lembu tersebut merupakan lembu yang diseludup memandangkan cara pelupusan tidak berperikemanusiaan.  Terdahulu, 11 ekor bangkai lembu dalam keadaan berulat telah dijumpai oleh penduduk setempat di sebuah kawasan terbiar yang terpencil di Kampung Sungai Lekar yang dipercayai dibuang oleh pihak yang tidak bertanggungjawab.  "Kalau ikutkan kita dapat makluman dia nak lupus di tempat pelupusan sampah di Sungai Ikan itu tapi dia tidak dapat kebenaran dan dia hendak melupuskannya di sini."Kita syak lembu-lembu ini telah mati dalam pengangkutan itu sendiri dan dibuang di sini oleh pihak tidak bertanggungjawab itu," kata Norehan.

(Pegawai Perkhidmatan Veterinar Daerah Kuala Nerus Norehan Ali)


Bekalan ayam, telur dan minyak masak paket mencukupi di Kedah

ALOR SETAR, 13 Julai- Barangan keperluan asas harian ayam, telur dan minyak masak paket bersubsidi di Kedah mencukupi dan dan dijual dengan harga yang ditetapkan kerajaan. Tinjauan Persatuan Pengguna Kedah (CAKE) di Pasar Besar Alor Setar mendapati para peniaga mematuhi kadar harga berkenaan. Presiden CAKE Kedah, Mohd Yusrizal Datuk Mohd Yusuf berkata harga ayam yang dijual dipasar itu mengikut harga yang ditetapkan iaitu pada RM9.40 sen sekilogram. Menurutnya harga tersebut berpatutan yang disifatkan tidak merugikan peniaga dan pengguna disamping bekalan mencukupi untuk keperluan pengguna setiap hari. Begitu juga, pemantauan ke atas harga telur ayam mendapati dijual pada harga RM4.20 sen untuk 10 biji telur dengan anggaran harga sebiji telur jatuh RM0.42 sen sebiji.  Sementara itu, bekalan minyak masak paket bersubsidi juga dilaporkan mencukupi dan dijual dengan harga RM2.50 sen sepaket. "Kita juga berharap pengguna tidak membeli secara panik, janganlah membeli terlampau banyak minyak masak paket ini untuk simpan di rumah sehinggakan orang lain tak dapat membeli. Ini perbuatan yang tidak baik," kata Mohd Yusrizal kepada pemberita RTM di Alor Setar.Pihaknya akan terus membuat pemantauan harga bagi memastikan peniaga tidak sewenang-wenangnya menaikkan harga barang keperluan pengguna seperti yang telah ditetapkan Kementerian Perdagangan Dalam Negeri dan Hal Ehwal Pengguna (KPDNHEP).

(Presiden CAKE Kedah, Mohd Yusrizal Datuk Mohd Yusuf berkata kepada pemberita RTMketika melakukan tinjauan di Pasar Besar Alor Setar hari ini)


Program Felo Perdana dan Korporat 2022, dedahkan pelajar cara tadbir urus negara - PM

PUTRAJAYA, 13 Julai- Program pembangunan belia wajar diteruskan bahkan diperluaskan agar lebih ramai anak muda yang berbakat mendapat pendedahan untuk memahami serta mempelajari proses pentadbiran kerajaan di peringkat kementerian dan sektor korporat dalam membangunkan negara.  Perdana Menteri, Datuk Seri Ismail Sabri Yaakob berkata langkah membawa Felo Perdana ke Parlimen juga bakal memberi pendedahan pembelajaran dan ilmu perundangan kepada peserta.  "Kamu semua bukan sahaja belajar cara menguruskan negara malah pentadbiran sebagai menteri, cara untuk mengendalikan Parlimen selain belajar berpolitik sewaktu menjadi felo nanti.Kita mahu mereka bersedia, mereka dapat lihat bagaimana Menteri bekerja, susah senang bergelar pemimpin negara, bagaimana menteri menyelesaikan masalah, ada yang duduk di pejabat sampai pukul 12 tengah malam, kerja tujuh hari seminggu pun boleh lihat. Pendedahan ini bagus supaya dalam kalangan pelajar mengetahui apa sebenarnya yang dilakukan oleh para Menteri," kata Ismail Sabri pada Majlis Penyerahan Program Felo Perdana dan Felo Korporat 2022, di sini.

(Perdana Menteri, Datuk Seri Ismail Sabri Yaakob berucap sekali gus merasmikan Program Felo Perdana dan Felo Korporat 2022 di Putrajaya)

Seramai 110 orang peserta Felo Perdana dan Felo Korporat bagi tahun 2022 yang ditempatkan bersama mentor masing-masing terdiri daripada ahli jemaah Menteri dan syarikat korporat terpilih. Program Felo Perdana dilaksanakan oleh Kementerian Belia dan Sukan (KBS) sejak 2013 bertujuan melatih belia berpotensi dengan kemahiran aras tinggi di samping melibatkan mereka secara langsung dengan penggubalan dan pembentukan dasar kerajaan.


MAIPs gesa pemimpin masyarakat segerakan pemakluman mengenai mangsa ribut untuk penyaluran bantuan

PADANG BESAR, 13 Julai- Majlis Agama Islam dan Adat Istiadat Melayu Perlis (MAIPs) kini dalam proses mengagihkan Bantuan Bencana kepada kesemua 102 mangsa ribut. Sehingga kini, MAIPs telah mengenal pasti 99 daripada mangsa terlibat akan menerima antara RM500 - RM10,000 bagi membaiki kediaman masing-masing yang akan dikreditkan terus ke akaun bank penerima. Menurut Ketua Pegawai Eksekutif MAIPs, Mohd Nazim Mohd Noor, manakala tiga mangsa lagi akan mendapat bantuan antara RM40,000 hingga RM50,000 setiap seorang bagi membina rumah baharu setelah kediaman rosak teruk.  Jumlah bantuan yang disalurkan hasil bancian dan siasatan pihak MAIPs bersama Jabatan Kebajikan Masyarakat berdasarkan kerosakan yang ditanggung setiap mangsa. "Sebagaiman titah DYTM Raja Muda selaku Tuanku Yang DiPertua MAIPS menitahkan agar mangsa atau anggota masyarakat menyegerakan penyaluran maklumat melalui pemimpin-pemimpin masyarakat termasuk para amil yang juga pemimpin-pemimpin setempat untuk disalurkan kepada agensi kerana sebahagian daripada mangsa ini tidak diketahui oleh pihak agensi."Jadi sekiranya ada isu-isu keterlibatan mangsa-mangsa dalam keciciran kita, kami amat menggalakkan kepada pemimpin-pemimpin setempat untuk menyegerakan pemakluman kepada kami, pihak agensi untuk salurkan bantuan," kata Mohd Nazim. Beliau menyatakannya kepada RTM ketika mengiringi Raja Perlis, Tuanku Syed Sirajuddin Jamalullail menyantuni mangsa ribut di Taman 20 dan Kampung Perawah.  Baginda turut menasihati mangsa ribut agar bersabar dengan dugaan yang menimpa dan bantuan akan disalurkan segera oleh pihak MAIPs berikutan keadaan cuaca yang masih hujan dan berangin ketika ini.

(Raja Perlis, Tuanku Syed Sirajuddin Jamalullail menyantuni mangsa ribut di Taman 20 dan Kampung Perawah)


Program Jualan Rakyat MyGrocer@Wilayah, lebih 160,000 penduduk bakal terima manfaat esok

KUALA LUMPUR, 13 Julai- Seramai 147,000 penduduk Projek Perumahan Rakyat (PPR) dan Perumahan Awam (PA) di Kuala Lumpur serta 19,000 penduduk dari kumpulan B40 di Labuan bakal terima manfaat menerusi Program Jualan Rakyat MyGrocer@Wilayah.Program ini adalah inisiatif daripada Kementerian Wilayah Persekutuan (KWP) dengan kerjasama Dewan Bandaraya Kuala Lumpur (DBKL), Perbadanan Labuan dan Yayasan Wilayah Persekutuan.Menteri Wilayah Persekutuan, Datuk Seri Dr. Shahidan Kassim dalam satu kenyataan media memaklumkan Program Jualan Rakyat MyGrocer@Wilayah itu dibuat bagi meringankan beban ekonomi Keluarga Malaysia dan mengurangkan kesan inflasi kepada rakyat secara umumnya."Program ini bakal dilaksanakan selama 6 bulan di setiap PPR dan PA termasuk kedai-kedai yang dikenal pasti di Wilayah Persekutuan Labuan melibatkan peruntukan berjumlah RM3.48 juta.Melalui program ini, setiap isi rumah dapat menjimatkan kos perbelanjaan barangan dapur sehingga 14.29 peratus bagi setiap pembelian satu ekor ayam dan 10 biji telur," kata Shahidan dalam kenyataanya hari ini di laman Facebook Kementerian Wilayah Persekutuan.

Menurut Shahidan, manfaat ini hanya diberikan kepada warganegara Malaysia dimana kadar subsidi sebanyak RM3 seekor ayam serta dapat berjimat sebanyak RM0.50 sen apabila membeli 10 biji telur ayam Gred B. Orang ramai diseru untuk merebut peluang keemasan itu bermula pada 14 Julai 2022 (Khamis) pukul 4.00 petang hingga 6.00 petang dan sesi jualan akan bermula esok iaitu di PA Sri Johor, Kuala Lumpur.


Projek NSAV dimulakan awal tahun depan

SEREMBAN, 13 Julai- Projek Lembah Aeroangkasa Negeri Sembilan (NSAV) bakal dibangunkan di kawasan Lembah Wawasan Malaysia (MVV) 2.0 seluas kira-kira 130 hektar di Labu mulai awal tahun depan.Menurut Exco Pelaburan, Perindustrian, Pendidikan dan Pembangunan Modal Insan Negeri Sembilan, Datuk Dr. Mohamad Rafie Abdul Malek, NS Corporation telah menandatangani memorandum kerjasama dengan Havelsan iaitu penyedia perisian dan perkakasan yang berpangkalan di Turkiye untuk pembangunan NSAV.Kedua-dua pihak bersetuju untuk bekerjasama membangunkan pembuatan komponen aeroangkasa, penyelenggaraan, pembaikan dan baik pulih, pesawat tanpa pemandu serta pembangunan tenaga kerja mahir dan pemindahan teknologi."Kita mengharapkan usaha ini dapat dimulakan seawal 2023 dan Insya-Allah akan dimajukan dalam Kawasan smart kauti ataupun parcel B Malaysian Vision Valley 2.0 di Labu,"kata Dr Mohamed Rafie.Pada peringkat awal, 100 jurutera tempatan dilatih di Turkiye sebelum jumlah itu bertambah apabila projek berkenaan dimulakan pada awal tahun hadapan.Beliau yang juga Pengerusi NS Corporation berkata, projek tersebut membuka peluang pekerjaan kepada puluhan ribu rakyat tempatan.Ia sebahagian yang terkandung dalam Pelan Pembangunan Komprehensif MVV 2.0, merangkumi tempoh pembangunan selama 25 tahun meliputi kawasan seluas kira-kira 15,378 hektar.Pada 7 Julai lalu, lima Memorandum Persefahaman telah ditandatangani di Istana Presiden Turkiye; disaksikan oleh Perdana Menteri, Datuk Seri Ismail Sabri Yaakob dan Presiden Turkiye,  Recep Tayyip Erdogan yang melibatkan kerjasama dalam pelbagai bidang untuk memperkukuh hubungan dua hala kedua-dua negara termasuk pembangunan NSAV di Negeri Sembilan.

(Datuk Dr. Mohamad Rafie bertukar dokumen selepas menandatangani MOU antara Perbadanan Negeri Sembilan dan Turkish Aerospace Industries di Ankara, 7 Julai lalu)


UiTM setuju tawar menu makanan serendah RM3.50 kepada pelajar

SHAH ALAM, 13 Julai- Kesemua 35 kampus Universiti Teknologi MARA (UiTM) menawarkan menu makanan kepada pelajar serendah RM3.50 sejak 8 Julai lepas untuk pelaksanaan inisiatif Food Basket Siswa Keluarga Malaysia bagi meringankan kos perbelanjaan penuntut universiti.Naib Canselor UiTM, Profesor Datuk Dr Roziah Mohd Janor berkata universiti itu mempunyai lebih 400 penggerai di seluruh kampusnya dan hampir kesemua mereka menyatakan kesanggupan untuk menyediakan menu berharga RM3.50 dengan syarat ia adalah menu khas manakala pilihan menu lain masih boleh ditawarkan."Mereka peniaga kata sanggup, dengan syarat yang berharga RM3.50 itu iaitu menu khas yang dipanggil menu Keluarga Malaysia. Ada pilihan la, ada yang empat kuih, ada yang nasi dan lauk dan ada nasi dengan ayam. Menu-menu lain kita kekalkan untuk siapa yang ada duit lebih, boleh beli.Untuk makluman, saya akan mempengerusikan Jawatankuasa Sara Hidup Siswa yang mana kita akan menjalankan pemantauan dan saya juga sudah turun ke dua lokasi di UiTM Shah Alam ini untuk melihat harga-harga yang ditawarkan," kata Profesor Datuk Dr Roziah ditemui pemberita selepas Majlis ‘TREE4FUTURE’ di Kampus Induk UiTM Shah Alam.

‘TREE4FUTURE’ adalah inisiatif penanaman pokok bagi meningkatkan kehijauan kawasan di dalam kampus induknya seiring dengan misi untuk mencapai status Kampus Lestari (Kampus Hijau) menjelang 2025.

(Naib Canselor UiTM, Profesor Datuk Dr Roziah Mohd Janor bersama wakil Kedutaan Azerbaijan melancarkansimbolik perasmian Majlis 'TREE4FUTURE' di UiTM Shah Alam)

Beliau berkata inisiatif tersebut turut dijayakan bersama pihak Kedutaan Azerbaijan bertujuan mempromosikan Bandar Susha sebagai pusat kebudayaan Azerbaijan yang dibina pada abad ke-18 dan meraikan ulang tahun ke-270 Kota Susha (1752-2022). Pada 4 Julai lepas, Menteri Pengajian Tinggi, Datuk Seri Dr Noraini Ahmad mengumumkan menu makanan berkualiti dengan harga siling RM3.50 bagi setiap hidangan akan diperkenalkan menerusi inisiatif Food Basket Siswa Keluarga Malaysia.


RUU larangan tukar parti dibahas pada 27 dan 28 Julai

KUALA LUMPUR, 13 Julai- Rang Undang-Undang (RUU) Perlembagaan (Pindaan) (No 3) 2022 dan Mengenai Peruntukan Larangan Ahli Dewan Rakyat Bertukar Parti Bil. 6 2022 dicadang dibahaskan di Dewan Rakyat pada 27 dan 28 Julai ini.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata perkara itu tertakluk kepada budi bicara Yang Di pertua Dewan Rakyat.RUU terbabit bersama penyata laporan Jawatankuasa Pilihan Khas akan diletak di atas meja ahli Parlimen pada 18 Julai ini.

(Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar)

Beliau menerusi satu kenyataan memaklumkan, Mesyuarat Jawatankuasa Pilihan Khas Menimbang RUU Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti Bil. 6 2022 hari ini berjaya memuktamadkan draf RUU dan meneliti draf penyata yang bakal dibentang pada persidangan Parlimen bermula 18 Julai hingga 4 Ogos ini.

"Perbincangan hari ini turut meneliti dan mempersetujui garis masa RUU ini termasuk pembentangan di Dewan Rakyat dan Dewan Negara."Sesi libat urus bersama ahli Dewan Negara dicadang pada 8 Ogos manakala bacaan kali pertama RUU itu di Dewan Negara dicadang pada 9 Ogos, diikuti bacaan kedua pada 10 Ogos ini", katanya dalam kenyataan.Selepas mendapat kelulusan Dewan Rakyat dan Dewan Negara, RUU akan dipersembahkan kepada Yang di-Pertuan Agong mengikut Perkara 66 Perlembagaan Persekutuan antara 11 hingga 26 Ogos untuk diperkenan manakala pewartaannya dijangka antara 29 Ogos hingga 2 September depan."Garis masa RUU mencadangkan supaya libat urus Bahagian Hal Ehwal Undang-Undang dan AGC (Jabatan Peguam Negara) bersama ahli Dewan Rakyat Kerajaan diadakan pada 25 Julai dan libat urus bersama ahli Dewan Rakyat pembangkang pada 26 Julai", katanya.Tambahnya, terdapat beberapa persoalan dibangkitkan segelintir ahli Jemaah Menteri menerusi mesyuarat Kabinet pada 1 Jun lalu dan ia sudah dijawab oleh jawatankuasa pilihan khas serta dipanjangkan ke Mesyuarat Jemaah Menteri pagi tadi.


4,230 kes Macau Scam direkodkan setakat tempoh enam bulan tahun ini - PDRM

KUALA LUMPUR, 13 Julai- Sebanyak 4,230 kes penipuan telekomunikasi atau Macau Scam dengan nilai kerugian melebihi RM177.9 juta dilaporkan di seluruh negara bagi tempoh enam bulan tahun ini.Terkini, penyamaran sebagai ejen insurans menjadi modus operandi bagi memperdaya mangsa.Jelas Timbalan Pengarah Siasatan Jenayah Siber dan Multimedia Bukit Aman, Senior Asisten Komisioner Victor Sanjos, suspek akan mendakwa mangsa mempunyai tuntutan palsu sebelum meminta mangsa menghubungi nombor lain yang juga menyamar sebagai pegawai polis."Mereka menyamar sebagai ejen insurans. Mereka menyatakan kepada mangsa bahawa mereka ada tuntutan palsu kemudian mereka diminta menghubungi pegawai polis dan apabila menghubungi pegawai polis didapati ada lagi siasatan lain. Itu salah satu taktik memperdaya mangsa," kata Victor kepada pemberita RTM selepas menjadi tetamu Rancangan Selamat Pagi Malaysia di TV1.

(Timbalan Pengarah Siasatan Jenayah Siber dan Multimedia Bukit Aman, Senior Asisten Komisioner Victor Sanjos)

SAC Victor turut menyeru agar mangsa yang terjebak melaporkan secepat mungkin ke Pusat Tindakan Penipuan (CCID) di nombor 03-26101559 dan 03-26101599 bagi menyekat pemindahan wang mangsa ke akaun pihak ketiga dan seterusnya.


YNS peruntuk RM629,000 beri imbuhan siswazah cemerlang dan hapus kira pinjaman

SEREMBAN, 13 Julai- Kerajaan Negeri Sembilan melalui Yayasan Negeri Sembilan (YNS) memperuntuk sejumlah RM629,000 bagi memberi imbuhan kepada 98 siswazah cemerlang kelas pertama termasuk hapus kira pinjaman pendidikan YNS membabitkan sembilan siswazah.Exco Pelaburan, Perindustrian, Keusahawanan, Pendidikan dan Modal Insan Negeri Sembilan, Datuk Dr Mohamad Rafie Ab Malek berkata, kesemua siswazah cemerlang itu menerima wang tunai RM5,000 melibatkan perbelanjaan RM490,000.Beliau berucap demikian ketika merasmikan Majlis Anugerah Siswazah Cemerlang Kelas Pertama Negeri Sembilan Siri 3 di Seremban.Siswazah terlibat terdiri daripada 91 graduan dari institut pengajian tinggi awam, empat graduan dari Mesir, dua graduan dari United Kingdom dan seorang dari New Zealand.Sembilan daripada pelajar berkenaan turut mendapat hapus kira pinjaman pendidikan bernilai RM139,000."Perasaan bersyukur setelah empat tahun saya berusaha dengan Yayasan Negeri Sembilan bantuan kerajaan dapat sedikit sebanyak dapat meringankan beban dan hapus kira sebanyak RM20,000 itu pun dan banyak sangat meringankan beban selepas saya habis belajar bermakna saya tak tanggung beban hutang. "Terima kasih kepada kerajaan Negeri Sembilan, jadi perancangan saya seterusnya adalah saya nak fokus pada bina kerjaya dan memberi manfaat teruslah kepada masyarakat dan di mana sekarang ini saya dah pun diterima bekerja di sektor kerja sosial, jadi di situ harapan saya untuk memberi lebih manfaat kepada golongan belia dan juga komuniti setempat,''kata Nur Alifah Ilyana Arifin, siswazah UTHM."Yayasan Negeri Sembilan ini melonjakkan saya lebih bekerjaya dan sekarang saya bekerja dalam satu industri perbankkan dan mungkin lepas ini generasi anak muda akan lebih mendapat lebihan daripada Negeri Sembilan dan peruntukkan yang sangat terbaik buat Yayasan Negeri Sembilan yang diberikan kepada golongan anak muda," kata Nurunnajihah Badrul Hisham, siswazah UTHM.

(Datuk Dr Mohamad Rafie Ab Malek beramah mesra bersama siswazah cemerlang di Seremban)


Dua ribut bertembung adalah maklumat palsu- MET Malaysia

KUALA LUMPUR, 13 Julai - Jabatan Meteorologi Malaysia (MET Malaysia) menafikan penularan maklumat cuaca berkaitan dua ribut bertembung di tengah melalui pelbagai platform media sosial serta WhatsApp adalah maklumat palsu.MET Malaysia dalam kenyataannya berkata sistem tekanan rendah yang terbentuk di pantai timur India dijangka bergerak perlahan ke barat memasuki daratan India.“Sistem ini akan menyebabkan tiupan angin yang kencang dan lembapan bertumpu di sekitar kawasan berkenaan dan tidak akan memberi kesan kepada negara kita,” menurut kenyataan itu.

(Dua ribut bertembung adalah maklumat palsu/ FB MET Malaysia)

MET Malaysia juga menegaskan penyebaran maklumat berita palsu dan tidak sahih boleh dikenakan tindakan di bawah Akta Komunikasi dan Multimedia 1998.Sehubungan itu, orang ramai diingatkan supaya mendapatkan maklumat sahih berkenaan ramalan cuaca melalui laman sesawang Jabatan Meteorologi Malaysia iaitu www.met.gov.my, aplikasi mobil myCuaca, media sosial rasmi MET Malaysia serta hotline di talian 1-300-22-1638.


Ibadah korban JBPM Kelantan, NGO sumbang tujuh ekor lembu

KOTA BHARU, 13 Julai- Pertubuhan Kasih Neelofa menyumbangkan tujuh ekor lembu termasuk dua ekor baka Charolais sempena Majlis Korban Perdana Jabatan Bomba dan Penyelamat (JBPM) Negeri Kelantan Tahun 2022, hari ini. Menurut Pengarah JBPM Kelantan, Penolong Pesuruhjaya Bomba (PPjB), Zainal Madasin, dua ekor lembu sado itu seberat 800 hingga 1,000 kilogram dengan nilai hampir RM20,000 seekor. Katanya, kesemua daging lembu berkenaan akan diagihkan kepada 850 penerima termasuk anggota bomba dan golongan asnaf di negeri itu. “Sasaran kita ialah Jabatan Bomba, kebanyakkannya warga bomba dan asnaf. Lebih kurang 800 orang kita sasarkan tapi lihat dengan jumlah lembu lah yang kita dapat ini. Insya-Allah, kita ada anggota kita yang boleh dikategorikan sebagai ibu tunggal, anggota meninggal dan hero-hero bomba, kita akan agih kepada mereka,” kata beliau dalam sidang media sempena Majlis Korban Perdana JBPM Kelantan Tahun 2022 di Ibu Pejabat JBPM Negeri Kelantan di Tunjong, di sini.Turut hadir, Pengerusi Pertubuhan Kasih Neelofa, Noor Neelofa Mohd Noor. Mengulas lanjut, PPjB Zainal berkata program ibadah korban itu merupakan kerjasama kali ketiga antara pihaknya dan pertubuhan tersebut selain Program Mobilisasi Vaksin Komuniti (MOVAC) di Gua Musang dan Misi Bantuan Banjir awal tahun ini. Sementara itu, Noor Neelofa berkata sebanyak 15 ekor lembu disembelih sempena Ibadah Korban tahun ini termasuk di Kelantan, Perak, Kedah dan Selangor dengan peruntukan lebih RM84,000.

(Pengerusi Pertubuhan Kasih Neelofa, Noor Neelofa Mohd Noor turut hadir bersama suami menyerikan lagi majlis ibadahkorban JBPM Kelantan pada tahun ini di Kota Bharu)


Penipuan pelaburan, pengarah urusan syarikat mahu orang ramai tampil buat laporan polis

GEORGE TOWN, 13 Julai- Satu penipuan pelaburan menggunakan nama syarikat Nar Trading Traders Sdn Bhd kini menjerat ratusan pelanggan di Malaysia.Lebih teruk, penipuan itu menjanjikan keuntungan berkonsepkan Islam.  Sehubungan itu, Pengarah Urusan Nar Trading Traders Sdn Bhd, Mohd Nasri Abdul Rahim menasihatkan orang ramai lebih peka dan sedar supaya tidak menjadi mangsa keadaan atas kehendak broker yang berurusan dengan pelanggan. "Saya selaku Pengarah Urusan Nar Trading Traders Sdn Bhd menyeru kepada semua orang yang berada di luar sana yang pernah berurusan dengan kami, mencurigai urus niaga tersebut untuk tampil ke hadapan dan membuat laporan polis supaya hak anda dapat dilindungi selain kita dapat membanteras aktiviti penipuan," kata Mohd Nasri kepada pemberita dalam sidang akhbar yang turut dihadiri peguamnya, S. Raveentharan.

(Pengarah Urusan Nar Trading Traders Sdn Bhd, Mohd Nasri Abdul Rahim memaklumkan perkara itu dalam satu sidang media)

Kesemua penipuan itu berlaku tanpa pengetahuannya dan kini syarikat yang berpangkalan di Pulau Pinang berdepan kerugian jutaan ringgit.  Modus operandi penipuan melibatkan pihak ketiga berurusan dengan pelanggan menggunakan nama syarikat dan tandatangan palsu untuk menyakinkan pelabur sedangkan perkara itu tidak diketahui syarikat.  Sindiket sama turut menawarkan beberapa pakej pelaburan dan setiap pelabur diminta menandatangani surat akuan janji bagi menyakinkan pelaburan berkonsepkan Islam.  Jabatan Siasatan Jenayah Komersial (JSJK) Pulau Pinang masih menyiasat kes tersebut dan setakat ini hampir 20 laporan polis dibuat oleh mangsa yang tertipu.  Orang ramai diseru membuat laporan polis sekiranya pernah melabur dalam syarikat itu dan pengurusan syarikat akan cuba membantu sedaya upaya dalam urusan penipuan.


Lebih ramai rakyat Sri Lanka masuk ke kediaman Presiden

COLOMBO, 13 Julai- Lebih ramai rakyat Sri Lanka dilihat memenuhi kediaman presiden dan sekretariat semalam.Mereka mengambil kesempatan untuk memasuki rumah dan kawasan halaman, menjelajah bangunan yang dibina pada era kolonial itu.Pihak keselamatan hanya mampu memerhatikan kumpulan tersebut, tanpa cuba untuk mengambil sebarang tindakan.Ada yang telah berulang kali masuk ke kawasan itu untuk melihat kediaman mewah Presiden Sri Lanka dengan lebih dekat.

(Ribuan rakyat Sri Lanka beratur untuk memasuki kediaman Presiden/AFP)

Pemimpin pergerakan penunjuk perasaan berkata, mereka akan terus berada di situ.Pada hujung minggu lalu, penunjuk perasaan dilihat terjun ke dalam kolam renang, berehat di atas katil dan menggunakan peralatan atau kelengkapan rumah ada di kediaman tersebut. -AFP

Berita berkaitanPM Sri Lanka sah akan letak jawatanKrisis Sri Lanka: 85 rakyat Malaysia dinasihat tidak keluar rumahSri Lanka akan henti cetak wang sepenuhnyaRakyat Sri Lanka kembali memasak dengan kayu api


Banjir di Baling: Pasukan Petugas Khas ditubuh, laksana bancian serta penilaian kerosakan rumah

BALING, 12 Julai- Pasukan Petugas Khas akan ditubuhkan untuk membuat bancian dan penilaian berkaitan jumlah sebenar penduduk yang terjejas dalam kejadian banjir lumpur, minggu lalu.Ia juga bagi mengenal pasti tahap kerosakan yang dialami rumah atau premis terlibat.Pengerusi Jawatankuasa Bencana Daerah Baling, Mohd Shahadan Abdullah berkata, pasukan itu juga diwujudkan supaya pertindihan maklumat dapat dielak, disamping memudahkan proses penyaluran bantuan selepas ini."Pasukan berkenaan terdiri daripada 80 pegawai dan anggota dari Pejabat Daerah Baling, Majlis Daerah Baling, Angkatan Pertahanan Awam Malaysia (APMM) dan Jabatan Kebajikan Masyarakat (JKM).Mereka akan dibahagikan kepada enam kumpulan yang diketuai oleh penghulu bagi menjalankan kerja bancian di 41 kawasan," katanya selepas mempengerusikan mesyuarat Jawatankuasa Pengurusan Bencana di Pejabat Tanah dan Daerah Baling di sini.

(Mohd Shahadan Abdullah, Pengerusi Jawatankuasa Bencana Daerah Baling)

Tambah beliau, bancian akan bermula esok dan dijangka mengambil masa selama dua hari melibatkan kesemua 1,228 laporan polis yang diterima.Ia sekaligus akan memutihkan senarai laporan bertindih melibatkan premis yang sama."Kami akan berjumpa dengan kesemua mangsa yang terlibat dan rekodkan dalam borang bancian, kemudia ia akan dianalisis dan disahkan sebelum diangkat kepada Jawatankuasa Bencana Negeri, kemudian diangkat kepada pihak Agensi Pengurusan Bencana Negara (NADMA)," katanya lagi.


92 buah rumah rosak akibat angin kencang, hujan lebat di Perlis

KANGAR, 12 Julai- Kejadian angin kencang dan hujan lebat yang melanda Perlis sejak awal pagi tadi sehingga pukul 8 malam ini mengakibatkan 92 buah rumah rosak akibat struktur rumah dan bumbung diterbangkan angin serta dihempap pokok.Kawasan yang teruk terjejas ialah Taman 20, Bukit Keteri melibatkan 30 buah rumah terjejas.Ribut turut menjejaskan rumah penduduk di Paya, Lubuk Sireh, Padang Pauh, Perawah, Panggas, Kubang Perun, Ulu Pauh, Balik Bukit, Batu 5, Abi, Kurung Batang, Wang Besar, Pekan Kangar, Masjid Putra dan Kuala Perlis.Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya bersama Jabatan Kebajikan Masyarakat (JKM) terus melaksana bancian bagi mendapatkan anggaran sebenar kerosakan dan jumlah rumah terlibat."Ini berikutan masih ada penduduk yang terjejas belum membuat laporan polis.Bantuan bagi membaiki kediaman dan keperluan berkaitan akan disalurkan segera pihak MAIPs dan JKM setelah semua maklumat lengkap kerosakan setiap rumah diperolehi," katanya.

(Keadaan salah sebuah rumah yang rosak teruk akibat ribut)

Ketika ini Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APMM) masih berada di lokasi kejadian bagi membantu penduduk terjejas berikutan hujan lebat dan angin kencang masih berlaku.


Tipu haji: Polis terima 72 laporan libatkan kerugian hampir RM4 juta

KUALA LUMPUR, 12 Julai- Polis Diraja Malaysia (PDRM) menerima sebanyak 72 laporan polis berhubung kes penipuan pakej menunaikan ibadah haji di seluruh negara membabitkan tiga agensi pelancongan swasta dengan kerugian RM3.95 juta.Setiausaha Polis Malaysia (SUPM), Datuk Noorsiah Mohd Saaduddin berkata Kuala Lumpur mencatatkan bilangan tertinggi iaitu sebanyak 24 laporan membabitkan kerugian berjumlah RM1,244,500 diikuti Selangor dengan 14 laporan melibatkan kerugian RM404,000.“Pahang pula merekodkan 13 laporan dengan nilai kerugian RM1,611,500 manakala Kelantan, Johor dan Perak masing-masing mempunyai lima laporan dengan nilai keseluruhan RM556,000,” katanya dalam kenyataan hari ini.Beliau berkata Kedah mempunyai tiga laporan dengan nilai kerugian RM48,000 sementara Terengganu, Pulau Pinang dan Negeri Sembilan masing-masing merekodkan satu laporan dengan jumlah keseluruhan mencecah RM86,000.Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.Mereka  dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). -BERNAMA

(Polis Diraja Malaysia (PDRM) menerima sebanyak 72 laporan polis berhubung kes penipuan pakej menunaikan ibadah haji di seluruh negara membabitkan tiga agensi pelancongan swasta dengan kerugian RM3.95 juta/FOTO HIASAN BERNAMA)


TH sangkal dakwaan kartel dalam pemilihan syarikat pengendali haji swasta

(Permohonan lesen Pengelola Jemaah Haji (PJH) dibuka setiap tahun dan ditutup pada 1 Ramadan/ Foto fail)

KUALA LUMPUR, 12 Julai- Lembaga Tabung Haji (TH) menyangkal dakwaan terdapat kartel dalam pemilihan syarikat pelancongan untuk mengendalikan pakej swasta ibadah haji.Menurut Pengarah Eksekutif Haji TH, Datuk Seri Syed Saleh Syed Abdul Rahman merangkap Ketua Rombongan Haji Malaysia dalam kenyataannya menegaskan, mana-mana syarikat boleh memohon untuk menjadi Pengelola Jemaah Haji (PJH) berlesen di bawah TH dan dipilih apabila memenuhi syarat ditetapkan."Sistem tersebut diguna pakai sejak tahun 2000 dan ditambah baik secara berkala serta diperkemaskan kali terakhir pada tahun ini,"Syarat-syarat pemilihan PJH adalah bagi memastikan syarikat-syarikat pelancongan tempatan memiliki kapasiti teguh serta mampu memberikan perkhidmatan haji terbaik termasuk mampu menjaga rapi kebajikan jemaah haji Malaysia," katanya dalam satu kenyataan.Jelasnya lagi, permohonan lesen PJH dibuka setiap tahun dan ditutup pada 1 Ramadan.Bagi permohonan baharu untuk musim 1444H/2023M, telah ditutup pada 1 Ramadan 1443H/2 April, manakala untuk musim 1445H/2024 akan ditutup pada 1 Ramadan 1444H.

(Pengarah Eksekutif Haji TH, Datuk Seri Syed Saleh Syed Abdul Rahman)

"TH mengeluarkan lesen PJH kepada 22 syarikat pelancongan tempatan pada 22 Febuari lalu dengan melalui proses saringan dan pemilihan teliti."Dua PJH baharu dipilih tahun ini iaitu Az Zuha Group Travel & Tours Sdn. Bhd. dan Mimm Travel & Tours Sdn. Bhd. bagi menguruskan pemergian haji ke Tanah Suci," katanya lagi.Menerusi syarat permohonan lesen PJH, syarikat pelancongan tempatan dikehendaki memenuhi 10 syarat antaranya seperti pengalaman mengendalikan umrah tiga tahun berturut-turut, pengurusan dan kakitangan berpengalaman.Malah memiliki modal berbayar sekurang-kurangnya RM500 ringgit, serta lulus penilaian umrah oleh Pejabat TH di Arab Saudi dan tiada kes mahkamah semasa.Sehubungan itu, orang ramai terutama bakal haji disarankan untuk menggunakan perkhidmatan pakej haji disediakan oleh PJH yang dilesenkan TH dan boleh merujuk senarai tersebut menerusi laman web www.tabunghaji.gov.my.


APM Kedah siap sedia hadapi banjir ekoran hujan lebat

(Kawasan perumahan di Langgar terdapat peningkatan paras air/ Foto APM Kedah)

ALOR SETAR, 12 Julai- Pemantauan di seluruh daerah di Kedah sedang dilakukan susulan hujan lebat.Namun sehingga kini, keadaan masih terkawal dan paras air sungai di semua tempat masih berada di tahap waspada. Demikian menurut Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Mohd Muaz Mohd Yusoff. Dalam pada itu, beliau meminta penduduk yang tinggal di kawasan berisiko iaitu berhampiran sungai dan rendah supaya lebih berhati-hati dan segera berpindah sekiranya diarahkan oleh pihak berkuasa jika keadaan hujan lebat berterusan. Berdasarkan pemantauan paras air naik di daerah Kota Setar manakala daerah lain masih dalam pemantauan terutama di Kubang Pasu, Bandar Baharu, Baling dan Kulim manakala Yan dalam keadaan baik. Sementara itu antara kawasan yang terlibat dinaiki air di kawasan perparitan berikutan hujan sejak 7.30 pagi, melibatkan kawasan perumahan di Langgar.

(Penduduk yang tinggal di kawasan berisiko iaitu berhampiran sungai dan rendah supaya lebih berhati-hati dan segera berpindah sekiranya diarahkan oleh pihak berkuasa jika keadaan hujan lebat berterusan/ Foto APM Kedah)

Pegawai Pertahanan Awam Daerah Kota Setar, Kapten (Pertahanan Awam ) Norlizawati Ismail berkata, pemantauan masih dilakukan sejak jam 1 tengahari tadi di kawasan yang sudah dinaiki air.  Katanya paras air di Sungai Gunung dalam paras terkawal namun, pihak APM masih membuat pemantauan ketika ini dan dalam keadaan berjaga-jaga.  Sementara itu, Jabatan Pengairan dan Saliran (JPS) menyenaraikan beberapa lokasi berlakunya banjir air pasang di negeri ini sekiranya berlaku pertembungan air pasang, angin kencang dan hujan lebat serentak Selain itu, paras air pasang di jeti Kuala Kedah dijangka meningkat pada 2.9 meter bermula Khamis, Jumaat dan Sabtu ini


Agong kurnia watikah pelantikan 4 perwakilan ke luar negara

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakanwatikah pelantikan kepada empat ketua perwakilan Malaysia ke luar negara, turut berangkat, Raja Permaisuri Agong Tunku Hajah Azizah Aminah Maimunah Iskandariah  di Istana Negara)

KUALA LUMPUR, 12 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan watikah pelantikan kepada empat ketua perwakilan Malaysia ke luar negara, di Istana Negara di sini.

Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat Penyerahan Watikah Pelantikan dan Majlis Menghadap itu.Ketua-ketua Perwakilan Malaysia ke luar negara yang baharu dilantik ialah Duta Besar Malaysia ke Korea Selatan Datuk Lim Juay Jin, Duta Besar Malaysia ke Jepun Shahril Effendi Abd Ghany, Duta Besar Malaysia ke Arab Saudi Datuk Wan Zaidi Wan Abdullah dan Duta Besar Malaysia ke Iran, Khairi Omar. Turut hadir Timbalan Menteri Luar Negeri, Datuk Kamarudin Jaffar dan Ketua Setiausaha Kementerian Luar Negeri, Datuk Amran Mohamed Zin.

(Ketua-ketua Perwakilan Malaysia ke luar negara yang baharu dilantik ialah Duta Besar Malaysia ke Korea Selatan Datuk Lim Juay Jin,Duta Besar Malaysia ke Jepun Shahril Effendi Abd Ghany, Duta Besar Malaysia ke Arab Saudi Datuk Wan Zaidi Wan Abdullahdan Duta Besar Malaysia ke Iran, Khairi Omar)


Felo Perdana kekal relevan, sumbang idea bina hala tuju negara

(Felo Perdana ditubuhkan sejak 2013 oleh Kementerian Beliau dan Sukan)

KUALA LUMPUR, 12 Julai- Program Felo Perdana dan Felo Korporat terus memberi manfaat kepada belia dalam menyumbang idea dan melibatkan diri dalam pentadbiran negara.Platfom yang disediakan Kementerian Belia dan Sukan KBS melalui Jabatan Belia dan Sukan Negara (JBSN) sejak tahun 2013 itu memberi ruang belia terpilih untuk mendapat bimbingan terus daripada Menteri Kabinet dan juga Ketua Pegawai Eksekutif syarikat ternama sebagai mentor.Menurut Timbalan Ketua Pengarah, Bahagian Pembangunan Belia JBSN, Dr. Zainah Shariff, suara belia perlu didengari dan ruang perlu diberi untuk mereka terlibat secara langsung dalam tadbir urus negara dan juga organisasi perniagaan."Mereka diberikan pendedahan secara langsung mengenai struktur kerajaan dan tadbir urus mengenai polisi serta hala tuju negara melalui penempatan di kementerian terlibat," jelasnya kepada RTM di Angkasapuri.Tambahnya, pengambilan dan proses pemilihan bagi program iu telah dibuat bagi sesi 2022 berdasarkan syarat-syarat yang telah ditetapkan KBS. Belia yang terpilih akan ditempatkan selama 6 bulan di kementerian dan syarikat swasta untuk diberi bimbingan sebagai mentee.

(Timbalan Ketua Pengarah, Bahagian Pembangunan Belia Jabatan Belia dan Sukan Negara, Dr. Zainah Shariff)

"Sebanyak 82 peserta terlibat dengan Felo Perdana yang berjaya digilap bakat dan juga kepimpinan mereka melibatkan golongan mahasiswa dan belia Malaysia,""Melalui program ini, mereka juga berupaya membina platfom untuk menghasilkan kertas polisi dan melantunkan idea kepada pihak kementerian berkaitan isu-isu semasa," katanya lagi.Majlis Penyerahan Felo oleh Perdana Menteri kepada Menteri-menteri kabinet dan Ketua Pegawai Eksekutif yang terlibat akan berlangsung esok di Pejabat Perdana Menteri, Putrajaya.


Nelayan Vietnam terjun laut diselamatkan

(Mangsa dibawa ke Jeti Marina Pulau Duyong Kuala Terengganu dan diserahkan kepada Maritim Negeri Terengganu untuk siasatan)

KUALA TERENGGANU, 12 Julai- Agensi Penguatkuasaan Maritim Malaysia, Maritim Malaysia menerima aduan dari Pelantar Lawit A mengenai kejadian orang jatuh laut membabitkan seorang lelaki warga Vietnam.  Pengarah Maritim Negeri Terengganu, Kepten Maritim Muhammad Suffi Ramli memaklumkan, Maritim Rescue Sub Centre M.R.S.C Kuantan telah dimaklumkan kejadian tersebut oleh pihak pelantar.  Mangsa dipercayai, seorang nelayan yang bertindak nekad terjun dari bot nelayannya dan berenang ke pelantar.

(Nelayan Vietnam yang diselamatkan pasukan Agensi Penguatkuasaan Maritim Malaysia di perairan laut Kuala Terengganu/ Visual APMM)

Mangsa kemudian diselamatkan pekerja di pelantar tersebut dan tiada sebarang kecederaan dilaporkan dan ujian saliva COVID-19 mendapati keputusan adalah negatif. Bantuan perubatan dan makanan turut diberikan pihak pelantar kepada mangsa.  Mangsa kemudian dibawa ke Jeti Marina Pulau Duyong Kuala Terengganu dan diserahkan kepada Maritim Negeri Terengganu bagi urusan siasatan.


Agong terima menghadap Menteri Luar China, Wang Yi

(Majlis menghadap itu adalah julung kali buat Wang Yi yang kini dalam rangka lawatan rasmi dua hari ke Malaysia bermula semalam/BERNAMA)

KUALA LUMPUR, 12 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menerima menghadap kunjungan hormat Menteri Luar China Wang Yi di Istana Negara, di sini.Datuk Pengelola Bijaya Diraja Istana Negara Datuk Ahmad Fadil Shamsuddin berkata majlis menghadap itu adalah julung kali buat Wang Yi yang kini dalam rangka lawatan rasmi dua hari ke Malaysia bermula semalam.Ahmad Fadil berkata dalam sesi yang berlangsung selama 45 minit, Seri Paduka dan Wang Yi telah menyentuh berkenaan hubungan dua hala yang erat terjalin antara Malaysia dan China sejak 1974.“Kedua-dua pemimpin turut menyentuh berkenaan usaha pengukuhan perdagangan dan ekonomi antara kedua-dua negara ke tahap lebih tinggi susulan peningkatan jalinan hubungan Malaysia-China ke tahap Perkongsian Strategik Komprehensif pada 2013. “Kedua-dua negara akan menyambut ulang tahun ke-10 perkongsian itu tahun depan,” menurutnya dalam satu kenyataan.Turut hadir, Menteri Luar Datuk Seri Saifuddin Abdullah, Duta Besar China ke Malaysia Ouyang Yujing dan Ketua Setiausaha Kementerian Luar Datuk Amran Mohamed Zin.Ahmad Fadil berkata Al-Sultan Abdullah menzahirkan penghargaan dan rasa sukacita terhadap hubungan erat Malaysia dan China yang terjalin secara istimewa dalam pelbagai aspek termasuk bantuan yang dihulurkan Kerajaan China dan kerjasama antara kedua-dua negara dalam memerangi penularan COVID-19 serta pemulihan pasca pandemik.“Seri Paduka menzahirkan penghargaan kepada Tuan Yang Terutama Wang Yi atas persilaan kepada Baginda untuk mengadakan lawatan rasmi ke China.

“Seri Paduka juga berkenan mempersilakan Presiden China Tuan Yang Terutama Xi Jinping untuk mengadakan lawatan rasmi ke Malaysia. Kali terakhir beliau melawat Malaysia ialah pada tahun 2013,” katanya.Pada sesi menghadap itu, Seri Paduka dan Wang turut menyentuh mengenai projek pelaburan syarikat China di Pahang khususnya Malaysia-China Kuantan Industrial Park yang terletak di Gebeng, Pahang.

(Al-Sultan Abdullah berkenan menerima menghadap Wang Yi di Istana Negara hari ini/BERNAMA)Menurut Ahmad Fadil, Seri Paduka menzahirkan penghargaan kepada Kerajaan China kerana projek-projek tersebut menjadi pemangkin pertumbuhan ekonomi terutamanya di Pahang dan Wilayah Ekonomi Pantai Timur Malaysia (ECER).China adalah rakan dagangan terbesar Malaysia sejak 2009 dan menyumbang 18.9 peratus kepada jumlah dagangan global negara pada 2021. Pada masa sama jumlah dagangan China dengan Malaysia mencecah rekod tertinggi sebanyak USD101.55 bilion (RM450.6 bilion) pada 2021.Pada 2021 juga, stok pelaburan langsung asing dari China ke Malaysia mencecah RM25.91 bilion. Pada tahun yang sama, pelaburan yang diluluskan dengan penyertaan dari China ialah RM16.6 bilion manakala pelaksanaan pelaburan dengan penyertaan dari China mencecah RM1.82 bilion.-BERNAMA


Kadar subsidi kerajaan akan dipaparkan dalam akaun bil elektrik bulan depan

BUKIT GANTANG, 12 Julai- Kadar subsidi yang ditanggung kerajaan untuk tarif elektrik akan dipaparkan dalam akaun bil pengguna bermula bulan depan.  Menteri Tenaga Dan Sumber Asli (KeTSA), Datuk Seri Takiyuddin Hassan berkata, ini bagi memberi penjelasan dan kesedaran kepada pengguna mengenai pemberian subsidi tarif elektrik.  Jelas beliau, rakyat perlu diberi kefahaman bahawa kerajaan ketika ini bukan sahaja terpaksa menanggung kos tambahan bagi penjanaan elektrik, malah masih mampu memberikan rebat bagi mengurangkan beban pengguna.  "Sebelum ini rakyat tidak dapat melihat kadar subsidi yang ditanggung kerajaan, namun mulai bulan depan nilai itu akan disertakan dalam bil,"Sekiranya jumlah elektrik yang digunakan sebanyak 300 kilowat/jam (kWj), subsidi yang diberikan akan tertulis di situ," jelasnya kepada pemberita pada Program Mesra Rakyat Keluarga Malaysia (Zon Tengah) bersama KeTSA di Padang Dewan Serbaguna Sungai Kerang, Trong, Bukit Gantang.

(Menteri Tenaga Dan Sumber Asli (KeTSA), Datuk Seri Takiyuddin Hassan)

"Rakyat perlu cakna bahawa jumlah elekterik yang perlu dibayar hanya mengikut keperluan sahaja, selebihnya ditanggung oleh kerajaan," tambahnya lagi. Jelas Takiyuddin, kos penjanaan elektrik bagi Januari hingga Jun tahun ini telah mencecah RM7 bilion dan daripada jumlah tersebut kerajaan telah menanggung RM5.8 bilion.Manakala RM1.2 bilion lagi diagihkan kepada industri-industri besar.


Korban Perdana Felda Palong 15, 42 ekor lembu dikorbankan

PALONG, 12 Julai- Program Korban Perdana Peringkat Felda Palong 15 julung kali diadakan secara besar-besaran setelah lebih dua tahun pelaksanaan ibadah itu dijalankan secara minimum ekoran wabak COVID-19. Sebanyak 42 ekor lembu dan tiga ekor kambing disembelih bagi tujuan korban yang dijalankan di kawasan lapang perkampungan Felda Palong 15. Pelaksanaan program ibadah korban itu dilancarkan dengan bantuan yang diterima daripada 1,500 orang belia dari seluruh negara dengan kerjasama daripada Badan Bukan Kerajaan (NGO). Pengurus Felda Palong 15, Azhar Kassim berkata persediaan awal telah dilakukan bagi memastikan kelancaran program tersebut. "Mereka dah datang sini daripada 2 Julai lagi untuk kerja pembersihan penyediaan tapak dan sebagainya sampailah hari langsung dan semua kerja dibahagikan mengikut tugasan masing- masing," kata Azhar.Program korban itu berjalan dengan lancar dengan bantuan anak muda yang membantu serta faktor lokasi penyembelihan yang efektif. "Alhamdulillah baru hari ini kita nampak kebersamaan warga belia dalam melaksanakan ibadah korban sebab sebelum ini orang mungkin tidak yakin apa yang belia boleh buat tapi hari ini kita membuktikan warga belia sekiranya mereka bersatu hati 40 ekor lembu tu senang saja dilaksana untuk ibadah korban," kata Taufik Maslam, Pengerusi Majlis Belia Felda Negeri Sembilan.

(Pengurus Felda Palong 15, Azhar Kassim)


KPPK yakin lawatan Perdana Menteri ke Turkiye bakal perkukuh eksport minyak sawit negara

PUTRAJAYA, 12 Julai- Kementerian Perusahaan Perladangan dan Komoditi KPPK yakin, hubungan dua hala Malaysia-Turkiye akan terus berkembang, terutama dalam sektor perdagangan dan eksport komoditi negara seperti minyak sawit. Menterinya, Datuk Zuraida Kamaruddin berkata, lawatan terbaru Perdana Menteri, Datuk Seri Ismail Sabri Yaakob ke negara berkenaan turut membina jaringan hubungan lebih erat antara komuniti perniagaan kedua-dua negara seterusnya meningkatkan keyakinan Turkiye terhadap kualiti minyak sawit negara.Menerusi satu kenyataan jelasnya, beberapa pemeteraian perjanjian persefahaman yang disaksikan pemimpin kedua-dua negara, secara langsung turut menyokong usaha Kementerian meningkatkan eksport komoditi negara. Ia bertepatan misi perdagangan KPPK ke negara tersebut Mac lalu, bertujuan mempergiatkan aktiviti hiliran industri minyak sawit Malaysia.Turkiye juga kekal sebagai pasaran penting bagi komoditi keluaran negara.Tahun lalu, perdagangan produk komoditi pertanian kedua-dua negara mencecah RM6.02 bilion dengan nilai eksport RM5.99 bilion.Eksport produk pertanian komoditi Malaysia ke Turkiye meningkat 49.5 peratus daripada RM4.01 bilion pada 2020.Sementara itu, empat produk komoditi utama dieksport ke Turkiye adalah produk berasaskan minyak sawit, diikuti getah, koko dan kayu balak.

(Menteri Perusahaan Perladangan dan Komoditi, Datuk Zuraida Kamaruddin)


Tindakan tegas menanti anggota PDRM terlibat aktiviti seludup PATI - Ketua Polis Perak

KUALA KANGSAR, 12 Julai- Semua anggota Polis DiRaja Malaysia (PDRM) kontinjen Perak diberi amaran untuk tidak terlibat dengan kegiatan melindungi aktiviti haram khususnya penyeludupan Pendatang Asing Tanpa Izin (PATI) dari sempadan negeri.  Ketua Polis Perak, Datuk Mior Faridalatrash Wahid berkata, meskipun tiada laporan diterima membabitkan kontinjen negeri itu namun peringatan harus diberikan.  Jelas beliau, kegiatan terbabit dikatakan berlaku di beberapa negeri lain dan tindakan tegas telah dikenakan.  "Saya beritahu kepada kontinjen dan anggota di Perak ni supaya mereka jangan terlibat melindungi aktiviti haram ni."Aktiviti membawa masuk PATI ke negara kita ni, kalau ada dikalangan mereka terlibat kita akan tidak teragak-agak untuk ambil tindakan mereka yang terlibat dengan melindungi dan menjadi tali barut kepada kumpulan menyeludup imigran dari negara luar,"kata Mior. Beliau berkata demikian selepas mengadakan lawatan kerja ke ibu pejabat polis daerah Kuala Kangsar.

(Ketua Polis Perak, Datuk Mior Faridalatrash Wahid ketika membuat lawatan kerja ke ibu pejabat polis daerah Kuala Kangsar)


Ibadah korban meriah di Perlis

KANGAR, 12 Julai-Memasuki hari ketiga Aidiladha, ibadah korban terus dilaksanakan di Perlis.Ini termasuklah Jabatan Amal Malaysia Negeri Perlis dengan kerjasama MATIN Care dan Muslim Care Malaysia yang turut tidak ketinggalan untuk meraikannya menerusi Program Ijtimak Korban yang berlangsung di Kampung Titi Tok Bandar.Menurut Pengarah Proram ijtimak Qurban, Jabatan Amal Malaysia Negeri, Rafisyam Rahmat, program kali keenam dianjurkan oleh Jabatan Amal Malaysia Negeri Perlis dengan 15 ekor lembu dikorbankan.Ia dilaksanakan secara bergotong royong melibatkan kira-kira 100 petugas terdiri anggota Jabatan Amal Malaysia Negeri Perlis dan penduduk Kampung Titi Tok Bandar.Penganjuran program sebegini dapat mengeratkan silaturahim antara semua terlibat malah daging-daging korban diagihkan kepada golongan memerlukan dikalangan asnah dan fakir miskin sebagai tanda kesyukuran dan berkongsi rezeki.

(Sebanyak 15 ekor lembu dikorbankan menerusi Program Ijtimak Korban yang berlangsung di Kampung Titi Tok Bandar)